(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΒ΄

Δευτέρα 3 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 3ο Γυμνάσιο Ιεράπετρας, σελ.
2. Ανακοινώνεται ότι ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας και 143 Βουλευτές του κόμματός του και ο Πρόεδρος της Κοινοβουλευτικής Ομάδας των ΑΝΕΛ κ. Παναγιώτης (Πάνος) Καμμένος και 8 Βουλευτές του κόμματός του κατέθεσαν πρόταση για σύσταση Εξεταστικής Επιτροπής για τη διερεύνηση σκανδάλων στον χώρο της Υγείας κατά τα έτη 1997-2014, σύμφωνα με το άρθρο 68 παράγραφος 2 του Συντάγματος και 144 επ. του Κανονισμού της Βουλής, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς την Υπουργό Διοικητικής Ανασυγκρότησης, σχετικά με τις προσλήψεις στον κλάδο φύλαξης αρχαιολογικών χώρων και μουσείων, σελ.
 β) Προς τον Υπουργό Εσωτερικών, σχετικά με την καταβολή των δεδουλευμένων και την αποτροπή απολύσεων των συμβασιούχων στους Δήμους, σελ.
 γ) Προς τον Υπουργό Οικονομίας και Ανάπτυξης, σχετικά με την αντικατάσταση - επέκταση του υπάρχοντος φθαρμένου δικτύου ύδρευσης της πόλης του Ηρακλείου Κρήτης, σελ.
 δ) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την αποσυμφόρηση των φυλακών και την αύξηση της εγκληματικότητας, σελ.
 ε) Προς τον Υπουργό Υποδομών και Μεταφορών, σχετικά με την επικινδυνότητα του εθνικού δικτύου Αμφιλοχίας - Λευκάδας - Πρέβεζας - Ηγουμενίτσας, σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΖΑΡΟΥΛΙΑ Ε. , σελ.

Β. Επί των επικαίρων ερωτήσεων:
ΓΕΡΟΒΑΣΙΛΗ Ό. , σελ.
ΗΓΟΥΜΕΝΙΔΗΣ Ν. , σελ.
ΚΑΡΑΓΚΟΥΝΗΣ Κ. , σελ.
ΚΟΝΤΟΝΗΣ Χ. , σελ.
ΜΩΡΑΪΤΗΣ Ν. , σελ.
ΣΚΟΥΡΛΕΤΗΣ Π. , σελ.
ΣΠΙΡΤΖΗΣ Χ. , σελ.
ΣΥΝΤΥΧΑΚΗΣ Ε. , σελ.
ΦΩΤΗΛΑΣ Ι. , σελ.
ΧΑΡΙΤΣΗΣ Α. , σελ.

ΠΑΡΕΜΒΑΣΕΙΣ:
ΒΑΡΕΜΕΝΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΒ΄

Δευτέρα 3 Απριλίου 2017

Αθήνα, σήμερα στις 3 Απριλίου 2017, ημέρα Δευτέρα και ώρα 18.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας και εκατόν σαράντα τρεις Βουλευτές του κόμματός του και ο Πρόεδρος της Κοινοβουλευτικής Ομάδας των ΑΝΕΛ κ. Πάνος Καμμένος και οκτώ Βουλευτές του κόμματός του κατέθεσαν πρόταση για σύσταση εξεταστικής επιτροπής για τη διερεύνηση σκανδάλων στον χώρο της υγείας κατά τα έτη 1997-2014, κατά το άρθρο 68 παράγραφος 2 του Συντάγματος και τα άρθρα 144 και επ. του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κ.κ. Βουλευτές, όπως προβλέπει ο Κανονισμός.

(Η προαναφερθείσα πρόταση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 3-20)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 656/27-3-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς την Υπουργό Διοικητικής Ανασυγκρότησης, σχετικά με τις προσλήψεις στον κλάδο φύλαξης αρχαιολογικών χώρων και μουσείων.

Κύριε Φωτήλα, έχετε τον λόγο για δύο λεπτά.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρία Υπουργέ, πριν από τρεις μήνες, και συγκεκριμένα στις 13 Δεκεμβρίου 2017, ο Πρωθυπουργός, ο κ. Τσίπρας, εξήγγειλε από το ακριτικό νησί της Νισύρου μεταξύ άλλων και τη διενέργεια προσλήψεων μόνιμου προσωπικού μέσω ΑΣΕΠ για την πλήρωση διακοσίων θέσεων πιστοποιημένων αρχαιοφυλάκων στα μουσεία και στους αρχαιολογικούς χώρους της χώρας μας.

Οφείλω, βέβαια, να δηλώσω πως δεν έχω ιδιαίτερη εμπιστοσύνη στις υποσχέσεις του κυρίου Πρωθυπουργού. Αν κρίνω μάλιστα και από την κατάληξη ανάλογων υποσχέσεων, όπως αυτή που έχει να κάνει με το κλείσιμο της αξιολόγησης, μάλλον ανήσυχος πρέπει να είμαι. Όμως, για τις συγκεκριμένες προσλήψεις έχει αποφανθεί θετικά το Γενικό Λογιστήριο του Κράτους και επίσης είναι σύμφωνη και η Υπουργός Πολιτισμού κ. Κονιόρδου, αλλά παρά την έγκρισή τους μέχρι σήμερα δεν έχει ξεκινήσει η διαδικασία προκήρυξής τους από το αρμόδιο Υπουργείο και γι’ αυτό απευθύνω σε εσάς το ερώτημα.

Η καθυστέρηση αυτή οδήγησε τους αρχαιοφύλακες σε διαμαρτυρία και αναγκαστική, θα έλεγα, υιοθέτηση ενός ακραίου μέτρου, κλείνοντας, δηλαδή, για μια μέρα στις 20 Φεβρουαρίου τα μουσεία και τους αρχαιολογικούς χώρους.

Επιπλέον, οι αρχαιοφύλακες διαμαρτύρονται γιατί προωθήθηκαν συγκεκριμένες νομοθετικές ρυθμίσεις από την Κυβέρνησή σας, με τις οποίες προσπαθείτε να μονιμοποιήσετε συμβασιούχους φύλακες, οι οποίοι δεν κατέχουν σε μερικές περιπτώσεις ούτε καν τα τυπικά προσόντα, δηλαδή, Αγγλικά ή Απολυτήριο Λυκείου και έχουν προσληφθεί εκτός διαδικασίας ΑΣΕΠ και εργάζονται ή εργάζονταν με προσωρινές δικαστικές αποφάσεις. Πρόκειται, βέβαια, για μη τελεσίδικες αποφάσεις, που ανοίγουν, όμως, τον δρόμο σε προσλήψεις, θα έλεγα, από το δημόσιο.

Κυρία Υπουργέ, νομίζω ότι συμφωνείτε μαζί μου πως δεν είναι δυνατόν οι τουρίστες να αντικρίζουν κλειστούς τους αρχαιολογικούς χώρους και τα μουσεία, όταν επισκέπτονται την χώρα μας. Έχουμε ανάγκη από τα έσοδα των είκοσι οκτώ εκατομμυρίων τουριστών που όπως προβλέπουν οι επίσημοι φορείς φέτος θα επισκεφθούν την χώρα μας. Και επειδή οι αρχαιολογικοί χώροι και τα μουσεία είναι βασικές πηγές εσόδων για τον τουρισμό, αλλά και μέσα προβολής της χώρας μας στο εξωτερικό, θέλω να μου απαντήσετε συγκεκριμένα:

Σκοπεύετε και με ποιο σχετικό χρονοδιάγραμμα να προχωρήσετε στην προκήρυξη των διακοσίων θέσεων μόνιμου προσωπικού στον κλάδο της φύλαξης αρχαιολογικών χώρων και μουσείων μέσω ΑΣΕΠ;

Και δεύτερον, σε ποιες ενέργειες θα προβείτε, ώστε οι συμβασιούχοι υπάλληλοι να διορίζονται κατά νόμιμο τρόπο και σύμφωνα με τα τυπικά τους προσόντα στις αντίστοιχες θέσεις, που προκηρύσσονται;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

Κυρία Γεροβασίλη, έχετε τον λόγο για τρία λεπτά.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κύριε Φωτήλα, πραγματικά, είναι ένα σπουδαίο κεφάλαιο για την χώρα ο πολιτισμός και ιδιαίτερα η αρχαία πολιτιστική κληρονομιά.

Η ανάδειξη και η αξιοποίησή της, βεβαίως, είναι και προτεραιότητα της Κυβέρνησής μας και είναι αναγκαίο, όπως κι εσείς είπατε, οι αρχαιολογικοί χώροι και τα μουσεία να μπορούν να λειτουργούν σε όλη την διάρκεια του έτους και φυσικά, ιδιαίτερα, όπως τονίσατε, κατά την τουριστική περίοδο, όταν αυξάνεται και η επισκεψιμότητά τους. Αυτό, όπως ξέρετε κι εσείς, δεν έχει γίνει εφικτό μέχρι σήμερα. Η αιτία είναι γνωστή, είναι η έλλειψη προσωπικού, η οποία ταλανίζει χρόνια τώρα τις περισσότερες δημόσιες υπηρεσίες και είναι ευχάριστο που κι εσείς σήμερα και άλλοι Βουλευτές τον τελευταίο καιρό και από τη Νέα Δημοκρατία και από το ΠΑΣΟΚ δεν ακολουθούν τη συνήθη αντιπολιτευτική ρητορική, δηλαδή, αντί να κατηγορούν συνεχώς για προσλήψεις και για αύξηση των προσλήψεων, βάζουν και το ζήτημα ότι υπάρχει υποστελέχωση, αναγνωρίζουν το πρόβλημα της υποστελέχωσης και φαντάζομαι να αντιληφθούν και την προσπάθεια, που κάνουμε για να λύσουμε αυτό το πρόβλημα -και το είδα σε πολλές ερωτήσεις τελευταία στον κοινοβουλευτικό έλεγχο-, για να αντιμετωπιστεί άμεσα η υποστελέχωση σε πολλούς φορείς, όπως κι εδώ, η σημερινή ερώτηση για τους αρχαιολογικούς χώρους και τα μουσεία.

Σε αυτήν την κατεύθυνση κινούμαστε ήδη και αφού λάβουμε υπ’ όψιν τους περιορισμούς που υπάρχουν και τα στενά δημοσιονομικά όρια. Στο πλαίσιο αυτό, να σας θυμίσω ότι το 2015-2016 είχαν προσληφθεί εξήντα επτά άτομα διαφόρων ειδικοτήτων για να στελεχώσουν αρχαιολογικούς χώρους και μουσεία, όταν αντίστοιχα από το 2010 έως το 2014 είχαν γίνει μόνο δέκα ανάλογες προσλήψεις.

Όπως είπατε, ο Πρωθυπουργός τον Δεκέμβριο εξήγγειλε τις διακόσιες θέσεις μονίμων φυλάκων σε όλη την Ελλάδα με προτεραιότητα και κυρίως για τις νησιωτικές περιοχές. Επομένως, έτσι θα καλυφθούν διακόσιες κενές οργανικές θέσεις κλάδου ΔΕ, φύλαξης και πληροφόρησης. Δεν είναι διακόσιοι, είναι διακόσιοι δεκαπέντε, διότι υπήρχε και ένα αίτημα για δεκαπέντε κενές οργανικές θέσεις του κλάδου ΠΕ πολιτιστικής διαχείρισης. Επομένως, δεν πρόκειται για εξαγγελία. Ήδη έχει ξεκινήσει η υλοποίηση για τους διακόσιους φύλακες συν τους δεκαπέντε επιστήμονες.

Σας ενημερώνω ότι εγκρίθηκε, όπως είπατε, και από το Γενικό Λογιστήριο, αλλά και από το δικό μας Υπουργείο και ήδη έχει συμπεριληφθεί και στον προγραμματισμό προσλήψεων για το 2017-2018 και αναμένεται άμεσα η σχετική προκήρυξη. Έχει τελειώσει, δηλαδή, η φάση της έγκρισης των Υπουργείων και από το Υπουργείο Πολιτισμού και από το Γενικό Λογιστήριο και από το δικό μας Υπουργείο και αναμένονται οι διαδικασίες έναρξης από πλευράς του ΑΣΕΠ. Εννοείται –όπως αναφέρει και το άλλο σκέλος της ερώτησής σας- ότι θα γίνουν μέσω ΑΣΕΠ κι όπως νομίμως προβλέπεται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Επομένως, θα ήθελα να σας θυμίσω ότι η πάγια επιδίωξή μας είναι αφ’ ενός μεν η αντιμετώπιση όλων αυτών των προβλημάτων υποστελέχωσης που κληρονομήσαμε, αλλά και η οριστική και νόμιμη επίλυσή τους.

Επίσης, να αναφέρω ότι μέχρι και τώρα για να αντιμετωπιστούν οι άμεσες ανάγκες στους αρχαιολογικούς χώρους και μουσεία εγκρίθηκε η πρόσληψη χιλίων τριακοσίων δεκατεσσάρων ατόμων με σχέση εργασίας ορισμένου χρόνου ιδιωτικού δικαίου διάρκειας επτά μηνών, η οποία αφορά ειδικότητες ημερήσιων φυλάκων και νυχτοφυλάκων, ούτως ώστε να καλύψουμε τις αυξημένες ανάγκες, οι οποίες προκύπτουν ιδιαίτερα τώρα στην τουριστική περίοδο.

Όσον αφορά το θέμα των αρχαιοφυλάκων του άρθρου 47 του ν.4440 που θίξατε, οι άνθρωποι αυτοί, κύριε Φωτήλα, είναι άνθρωποι που δικαιώθηκαν σε δικαστήρια της χώρας. Μάλιστα, διατάχθηκε και η παραμονή και η επάνοδος στις υπηρεσίες. Σε κάθε περίπτωση, βεβαίως, το αντιμετωπίζουμε σύννομα και αξιοκρατικά.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε και δευτερολογία.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Κυρία Υπουργέ, κατ’ αρχάς, είναι θετικό ότι δηλώνετε ότι θέλετε να προκηρυχθούν οι θέσεις αυτές μέσω ΑΣΕΠ, του εγγυητή της νομιμότητας στο δημόσιο, ώστε να διορισθούν στις αντίστοιχες θέσεις αρχαιοφύλακες αυξημένων προσόντων, που θα ανταποκρίνονται στις απαιτήσεις της δουλειάς. Και λέω ότι είναι θετικό, διότι δυστυχώς ο προκάτοχός σας, ο κ. Κουρουμπλής, δεν ήταν θετικός. Μάλλον ήταν της αντίθετης άποψης, ότι πρέπει να μονιμοποιηθούν όλοι οι συμβασιούχοι, ασχέτως του αν έχουν ή δεν έχουν τα τυπικά προσόντα.

Δεν απαντήσατε όμως ή, τουλάχιστον, δεν γίνατε συγκεκριμένη σχετικά με το πότε πρέπει να περιμένουμε αυτήν την προκήρυξη. Όντως έχει περάσει από το Γενικό Λογιστήριο του Κράτους, αλλά αυτό έχει γίνει αρκετό καιρό τώρα και περιμένουμε την προκήρυξη. Μήπως θα μπορούσαμε να ακούσουμε κάτι πιο συγκεκριμένο; Από εκεί και πέρα, επειδή δεν ήσασταν ξεκάθαρη, θα ήθελα μια ξεκάθαρη απάντηση: Πρέπει οι άνθρωποι, οι οποίοι θα πηγαίνουν σε αυτές τις δουλειές να έχουν τα τυπικά προσόντα ή δεν χρειάζεται να τα έχουν; Πρέπει ο άνθρωπος ο οποίος θα πάει να βρεις τους ξένους και να τους πει δυο πράγματα να ξέρει αγγλικά ή δεν χρειάζεται να ξέρει αγγλικά; Πρέπει να έχει απολυτήριο λυκείου ή δεν χρειάζεται να έχει απολυτήριο λυκείου; Εμείς δεν είπαμε ότι πρέπει να απολυθεί κανείς ούτε ότι η προϋπηρεσία δεν πρέπει να παίζει ρόλο. Αλλά τα τυπικά προσόντα, όμως, θα πρέπει σε κάθε περίπτωση να υπάρχουν;

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς σας ευχαριστούμε.

Τον λόγο έχει η κυρία Υπουργός.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Φυσικά και θα υπάρχουν τυπικά προσόντα, κύριε Φωτήλα, μόνο που τα προσόντα αυτά θα καθοριστούν από το Υπουργείο Πολιτισμού με βάση τις ανάγκες και σε συνεργασία με το ΑΣΕΠ. Έτσι θα γίνει η προκήρυξη προφανώς, εάν αυτό εννοείτε για τους διακόσιους.

**ΙΑΣΟΝΑΣ ΦΩΤΗΛΑΣ:** Γιατί υπάρχουν και πολλοί συμβασιούχοι, που δεν τα έχουν και δεν έχουν δικαιωθεί οριστικά.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Θα σας απαντήσω και γι’ αυτό.

Σε σχέση λοιπόν με αυτούς που αναφέρεστε, τους αρχαιοφύλακες, η Κυβέρνησή μας όντως έδωσε τη δυνατότητα παραίτησης του δημοσίου από ένδικα μέσα και συγκεκριμένα με εχέγγυα τα εξής:

Πρώτον, να έχουν ήδη δικαιωθεί. Ήταν άνθρωποι που είχαν ήδη δικαιωθεί σε πρώτο βαθμό. Αυτό έγινε για να αποφευχθούν οι χρόνιες δικαστικές διαμάχες.

Δεύτερον, εκτιμήσαμε ότι αυτό εξυπηρετεί το δημόσιο συμφέρον, διότι έτσι διασφαλίστηκε η διαρκής φύλαξη. Θα θυμάστε και το κενό, που υπήρχε και διευθετήθηκε με τη διαδικασία επείγουσας ρύθμισης. Κι αυτό διότι ήταν σε κίνδυνο εκείνη την εποχή να μείνουν χωρίς φύλαξη και οι χώροι στους οποίους έληγαν προηγούμενες συμβάσεις, όπως ο χώρος της Ακρόπολης. Θα θυμάστε τη συζήτηση που έγινε εδώ.

Τρίτον, αυτό θα γίνεται με την προϋπόθεση ότι αιτιολογείται ειδικά η αναγκαιότητα στελέχωσης για τη λειτουργία και ασφάλεια των αρχαιολογικών χώρων και μουσείων. Συγχρόνως, δηλαδή, δόθηκε τέλος, με αυξημένες εγγυήσεις στην ταλαιπωρία αυτών των εργαζομένων, που όπως ξέρετε έχουν και εμπειρία και εξειδικευμένη προϋπηρεσία.

Να σας θυμίσω ότι αυτοί οι εργαζόμενοι είχαν συμμετάσχει σε προκηρύξεις πρόσληψης με συμβάσεις ορισμένου χρόνου, που είχαν γίνει στο παρελθόν με κριτήρια ΑΣΕΠ. Δεν προσλήφθηκαν χωρίς ΑΣΕΠ.

Άρα, τα προαπαιτούμενα είχαν ήδη καλυφθεί. Και βεβαίως είχαν αξιολογηθεί θετικά και είχαν δικαιωθεί και σε έναν βαθμό από τα δικαστήρια.

Επιπλέον, η συνέχιση απασχόλησής τους, για να μην υπάρξει και το κενό, συνεκτιμήθηκε ότι εξυπηρετούσε και την αύξηση των εσόδων του Υπουργείου Πολιτισμού, μέσω της διευρυμένης λειτουργίας των μουσείων και αρχαιολογικών χώρων, το οποίο εξασφαλιζόταν αυτομάτως με αυτή τη ρύθμιση.

Να σας ενημερώσω εδώ ότι μέχρι και σήμερα κανείς από αυτούς δεν έχει ακόμη προσληφθεί, δεν έχει καταταγεί σε θέση εργασίας αορίστου χρόνου. Ούτε ένας! Εκτιμώ ότι η διαδικασία βρίσκεται σε εξέλιξη, γιατί είναι μια διαδικασία, που πια δεν τρέχει από το δικό μας Υπουργείο, αλλά από το Υπουργείο Πολιτισμού και βεβαίως θα γίνει σύμφωνα με τις ανάγκες του Υπουργείου Πολιτισμού.

Για τους διακόσιους μόνιμους αρχειοφύλακες θα γίνει η προκήρυξη άμεσα. Το άμεσα εξαρτάται από τις διαδικασίες του ΑΣΕΠ, γι’ αυτό δεν σας απάντησα πότε. Όμως, είναι όλα έτοιμα για να ξεκινήσει η διαδικασία.

Αυτοί, λοιπόν, θα έρθουν με αυτόν τον τρόπο, όπως και οι διακόσιοι της καινούριας προκήρυξης.

Σας είπα ότι είχαμε φέτος χίλιους τριακόσιους δεκαέξι συμβασιούχους, εάν θυμάμαι καλά. Εννοείται ότι από τους επόμενους συμβασιούχους θα αφαιρεθεί ο αριθμός των ανθρώπων, που θα μπουν σε μόνιμες θέσεις ή σε αορίστου χρόνου, είτε με την καινούρια προκήρυξη, με βάση την καινούρια διαδικασία.

Επομένως, κύριε Φωτήλα, και για να κλείσω εδώ, σας θυμίζω ότι αυτό, που είπε ο Πρωθυπουργός όταν το εξήγγειλε, ήταν έτσι και το εννοούσε και υλοποιείται. Η καχυποψία καλό θα ήταν να αναιρεθεί αυτομάτως.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Συνεχίζουμε με τη δεύτερη με αριθμό 668/28-3-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών,σχετικά με την καταβολή των δεδουλευμένων και την αποτροπή απολύσεων των συμβασιούχων στους δήμους.

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι συμβασιούχοι σε πολλούς δήμους της χώρας, σε όλο το δημόσιο, βρίσκονται σε αναστάτωση και σε μια διαρκή ομηρία.

Η αιτία βρίσκεται στην αντεργατική πολιτική της Κυβέρνησης, σε όλο αυτό το νομοθετικό θεσμικό πλαίσιο, με το οποίο υλοποιείτε τον διακηρυγμένο στόχο της Ευρωπαϊκής Ένωσης για τη διεύρυνση των ελαστικών εργασιακών σχέσεων, με παραπέρα μείωση του μισθολογικού κόστους.

Το πρόσχημα είναι οι Επίτροποι, που δεν υπογράφουν τα σχετικά χρηματικά εντάλματα για την πληρωμή των συμβασιούχων στις υπηρεσίες καθαριότητας, ενώ παράλληλα απειλούνται και με απόλυση, παρά την παράταση της εργασίας τους έως 31-12-2017.

Ενδεικτικά αναφέρω ότι στον Δήμο Θεσσαλονίκης υπάρχουν επτακόσιοι τριάντα συμβασιούχοι. Επίσης, στους Δήμους Δυτικής Θεσσαλονίκης, Ευόσμου, Δέλτα, Ωραιοκάστρου, Αμπελακίων-Μενεμένης, στους Δήμους των Νομών Πιερίας, Καβάλας, Ροδόπης, Δράμας, στον ΦΟΣΔΑ Κεντρικής Μακεδονίας και Δήμου Κασσάνδρας, στην Κρήτη στον Δήμο Ηρακλείου και Αγίου Νικολάου, στην Κόρινθο, στο Αίγιο και αλλού.

Οι διατάξεις του άρθρου 16 του ν.4429/2016, που έφερε η Κυβέρνηση και παρατείνει τις συμβάσεις μέχρι 31-12-2017, αλλά και ο πρόσφατος ν.4456/2017 για τα δεδουλευμένα των συμβασιούχων δεν έλυσε το πρόβλημα. Αντίθετα, το επέτεινε.

Μάλιστα, το ΚΚΕ σας είχε προειδοποιήσει ότι η παράταση των συμβάσεων από μόνη της δεν απαντά στο πρόβλημα των μεγάλων ελλείψεων σε μόνιμο προσωπικό σε κρίσιμες υπηρεσίες των δήμων, όπως η καθαριότητα.

Η Κοινοβουλευτική Ομάδα του κόμματός μας είχε έγκαιρα καταθέσει σχετική τροπολογία σε διάφορα νομοσχέδια από το 2015 μέχρι και πρόσφατα, τον Φεβρουάριο του 2017, για τη μετατροπή αυτών των συμβάσεων αυτοδικαίως σε συμβάσεις αορίστου χρόνου. Κάτι, βέβαια, που εσείς δεν κάνατε δεκτό, γιατί θέλατε απλά να κερδίσετε χρόνο, να καθησυχαστούν οι εργαζόμενοι, να μη διεκδικήσουν το δικαίωμα στη μόνιμη και σταθερή εργασία. Δεν υπάρχει άλλη εξήγηση.

Και η Κυβέρνηση είναι η αποκλειστικά υπεύθυνη γι’ αυτή την εξέλιξη, έτσι ώστε σήμερα εκατοντάδες εργαζόμενοι να είναι είτε απλήρωτοι είτε απολυμένοι είτε σε διαδικασία απόλυσης.

Και φυσικά η Κυβέρνηση έχει δείξει τέτοια δείγματα αντεργατικής πολιτικής και γραφής, βέβαια, όσο χρονικό διάστημα κυβερνά.

Από αυτή την άποψη νομίζουμε ότι αυτή η επίκληση της απόφασης του Ελεγκτικού Συνεδρίου ή το συνταγματικό κώλυμα του εικοσιτετραμήνου δεν μπορεί παρά να αποτελεί μια πρόκληση για τους εργαζόμενους, όταν την ίδια στιγμή δίνετε αφειδώς χρήμα ζεστό στους μονοπωλιακούς ομίλους.

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Τα ερωτήματα που θέτουμε είναι πολύ συγκεκριμένα. Τι μέτρα θα πάρετε έτσι ώστε: Να μην απολυθεί κανένας συμβασιούχος και όσες απολύσεις έγιναν, βέβαια, να ανακληθούν; Να καταβληθούν άμεσα τα δεδουλευμένα των συμβασιούχων; Να μετατραπούν όλες οι συμβάσεις σε αορίστου χρόνου και να γίνουν με κρατική χρηματοδότηση όλες οι απαιτούμενες νέες προσλήψεις; Και φυσικά να μην γίνει καμιά ιδιωτικοποίηση υπηρεσιών των δήμων, διότι η εξέλιξη αυτή θα οδηγήσει στην ιδιωτικοποίηση των υπηρεσιών καθαριότητας.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο κύριε Υπουργέ για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Συντυχάκη, τον έχω ακούσει τον προβληματισμό κι άλλες φορές και κατανοώ την ευαισθησία απέναντι σε ένα υπαρκτό πρόβλημα, εκείνων των λίγων ευτυχώς περιπτώσεων που αρνούνται είτε οι δήμαρχοι να παρατείνουν συμβάσεις που είναι υποχρεωμένοι με βάση τον νόμο, είτε κάποιοι άλλοι να πληρώσουν επειδή υπάρχουν αποφάσεις των επιτρόπων, οι οποίοι δεν κάνουν αποδεκτές τις συγκεκριμένες δαπάνες.

Εκείνο που δεν κατανοώ είναι ότι το πρόβλημα οφείλεται στην αντεργατική πολιτική της Κυβέρνησης. Το είπατε αυτό, το άκουσα καλά; Λέτε στην Κυβέρνηση η οποία αποφάσισε την παράταση των συμβάσεων μέχρι τις 31-12-2017, έτσι ώστε να υπάρχει μία απρόσκοπτη παροχή της συγκεκριμένης υπηρεσίας καθαριότητας προς τους δήμους, η οποία έχει προβεί σε συγκεκριμένη νομοθετική ρύθμιση, όπου ακριβώς εγκαλεί όσους δημάρχους αρνούνται να συμμορφωθούν με τον νόμο, ότι ασκεί αντεργατική πολιτική. Αυτό απ’ ό,τι καταλαβαίνετε στερείται σοβαρότητας.

Αλλά προσέξτε να δείτε, δεν καταλαβαίνω, υιοθετείτε εσείς αυτή τη στιγμή τα επιχειρήματα εκείνων που μιλούν για αντισυνταγματικότητα της συγκεκριμένης ρύθμισης, όταν η πλειοψηφία των επιτρόπων κάνει ακριβώς το αντίθετο; Από πού κι ως πού λοιπόν, προέκυψε αυτό το πράγμα;

Προσέξτε και κάτι άλλο. Η αναφορά στο εικοσιτετράμηνο που λέτε, η οποία δεν υπάρχει στο Σύνταγμα -το Σύνταγμα δεν αναφέρει ότι υπάρχει ανώτατο όριο συμβάσεων για είκοσι τέσσερις μήνες, προεδρικό διάταγμα υπάρχει που το αναφέρει και ήταν ένα συγκεκριμένο προεδρικό διάταγμα που δεν αφορούσε τη βούληση τότε του νομοθέτη στις τότε συνθήκες -σε καμμιά περίπτωση δεν αφορά συμβάσεις που έχουν εγκριθεί πριν την ολοκλήρωση του εικοσιτετραμήνου και είναι σε εξέλιξη. Άρα δεν υπάρχει καμμιά δικαιολογία στο να μην εφαρμόζεται ο νόμος.

Εμείς αυτό το έχουμε πει σε όλους τους τόνους και συγκεκριμένα το Υπουργείο Εσωτερικών έχει αποστείλει εγκύκλιο προς την αποκεντρωμένη αυτοδιοίκηση που ακριβώς την καλεί να προβεί σε όλες τις νόμιμες ενέργειες και να ελέγξει εκείνους τους δημάρχους που αρνούνται να παρατείνουν τις συμβάσεις ή να πληρώσουν τους εργαζομένους.

Καταθέτω τη συγκεκριμένη εγκύκλιο και στα Πρακτικά.

(Στο σημείο αυτό ο Υπουργός κ. Παναγιώτης (Πάνος) Σκουρλέτης καταθέτει για τα Πρακτικά την προαναφερθείσα εγκύκλιο, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, εδώ μιλάμε για ένα υπαρκτό κοινωνικό πρόβλημα δεκαετιών, αυτό των συμβασιούχων και δεν αφορά μόνο αυτούς στην καθαριότητα που έχουν παραταθεί οι συμβάσεις τους μέχρι 31-12-2017. Αφορά χιλιάδες κόσμο και το γνωρίζετε. Έρχεστε εδώ πέρα και προτείνετε κάτι το οποίο γνωρίζετε ότι είναι εξόφθαλμα αντισυνταγματικό.

Λοιπόν, να φέρουμε εμείς αύριο νόμο και να πούμε ότι αυτομάτως μετατρέπονται οι συμβάσεις ορισμένου χρόνου σε αορίστου. Θα είναι αντισυνταγματικό, ναι ή όχι; Θα είναι και το γνωρίζετε.

Γιατί, λοιπόν, αυτήν την στιγμή εμπαίζετε τους εργαζόμενους και αρνείστε να συμμετάσχετε σε μία άλλη πρωτοβουλία, η οποία ξέρετε ότι είναι σε εξέλιξη κι έχουν υπάρξει δηλώσεις και δικές μου και της κ. Γεροβασίλη, την οποία έχω εκ δεξιών μου αυτή τη στιγμή, ότι πραγματικά η Κυβέρνηση προτίθεται να αναλάβει πρωτοβουλία;

Κι εδώ σας καλούμε να σταθείτε θετική απέναντι σε αυτή την πρωτοβουλία για να δούμε ποιες από τις κατηγορίες των συμβασιούχων τελικά υποκρύπτουν μία άλλη σχέση από αυτή που ονομάζετε ως «σύμβαση εργασίας»; Σε ποιες περιπτώσεις έχει υπάρξει κατάχρηση με βάση την ευρωπαϊκή οδηγία της έννοιας της σύμβασης ορισμένου χρόνου; Κι εκεί πέρα πραγματικά να αποκαλύψουμε τις πραγματικές σχέσεις εργασίας.

Είναι μία πολιτική πρωτοβουλία την οποία έχουμε εξαγγείλει. Θα είμαστε σε ένα εύλογο χρονικό διάστημα έτοιμοι να την παρουσιάσουμε. Κι εκεί πλέον θα πρέπει να τοποθετηθείτε. Διότι το να λέτε γενικώς και αόριστα ότι πρέπει να κάνουμε κάτι το οποίο το απαγορεύει το Σύνταγμα, ειλικρινά δεν είναι καθόλου πειστικό.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Έχουμε επίγνωση, κύριε Πρόεδρε, όταν λέμε ότι η Κυβέρνηση έχει δείξει δείγματα αντεργατικής γραφής.

Πρώτον, δεν έχει δώσει ούτε ένα ευρώ από τον προϋπολογισμό για την παράταση των συμβάσεων των εργαζομένων στην καθαριότητα, που καλύπτουν πάγιες ανάγκες των δήμων. Έπρεπε αυτό να είναι αποκλειστική ευθύνη του κράτους. Αντίθετα, τι κάνουν; Μεταθέτουν την ευθύνη στους δήμους, το μπαλάκι, δηλαδή, εκεί. Μετακυλούν το κόστος στους δημότες μέσω των ανταποδοτικών τελών. Εάν αυτό δεν είναι αντεργατικό, τι είναι; Φιλολαϊκό; Φιλεργατική πολιτική είναι αυτή;

Μάλιστα, θα σας φέρω και ένα παράδειγμα, την απόφαση του Δήμου Ηρακλείου, η οποία αναφέρει ότι ο δήμος θα πληρώσει τους συμβασιούχους μέχρι τις 7 του Απρίλη, αν και εφόσον. Εκτός του ότι είναι μια επίφοβη απόφαση –μακάρι να πληρωθούν οι άνθρωποι- εκτός του ότι δεν τους εξασφαλίζει θέσεις εργασίας, δίνει την ευκαιρία και στην Κυβέρνηση και σ’ εκείνους τους δημάρχους που ανήκουν στα κόμματα τα δικά σας, που ασπάζονται αυτήν την πολιτική, να περάσουν στη συνείδηση των δημοτών ότι πρέπει να βάζουν βαθύτερα το χέρι στην τσέπη, εάν θέλουν να έχουν ένα έργο και μία υπηρεσία. Σε τελική ανάλυση, για να μη βρωμίσει η πόλη τους, «ε, ας το δώσουμε και στους ιδιώτες, ας δώσουμε την υπηρεσία καθαριότητας στους ιδιώτες».

Αν αυτό είναι, λοιπόν, φιλεργατική πολιτική, με συγχωρείτε, έχουν χάσει το νόημα οι λέξεις.

Από εκεί και μετά, η Κυβέρνηση κάνει και την εξής ταχυδακτυλουργία: Βγάζει την ουρά της απ’ έξω. Τι είπατε; Εσείς το είπατε. Λέτε: «Εξαντλήσαμε τις θεσμικές δυνατότητες». Επικαλείστε Σύνταγμα, νόμους, ευρωπαϊκές οδηγίες και τι λέτε; Από τη μια -εσείς το έχετε πει αυτό- υπάρχει το Σύνταγμα, που σωστά απαγορεύει τη μετατροπή των συμβασιούχων σε αορίστου χρόνου και από την άλλη -πάλι εσείς το είπατε- η ευρωπαϊκή νομοθεσία και η οδηγία 1999/70 μιλάει για μη κατάχρηση των συμβάσεων. Όταν, λοιπόν, λέει αυτό το πράγμα η κοινοτική οδηγία, στην πραγματικότητα αυτό οδηγεί στη διακοπή των συμβάσεων.

Να, λοιπόν, πώς με νομικίστικα τερτίπια προσπαθεί η Κυβέρνηση κι εσείς, κύριε Υπουργέ, να πετάξετε από πάνω σας την ευθύνη για να κερδίσετε χρόνο με μεθοδεύσεις, στις οποίες συμμετέχουν τόσο το Ελεγκτικό Συνέδριο όσο και οι δήμαρχοι. Να, λοιπόν, πώς τους έχετε κάνει μπαλάκι τους εργαζόμενους ανάμεσα στην Κυβέρνηση, στο Ελεγκτικό Συνέδριο και σε δημάρχους, που ασπάζονται αυτήν την πολιτική.

Για την αντεργατική σας πολιτική θα σας υπενθυμίσω, επίσης, το εξής: Η απαγόρευση της νομιμοποίησης των συμβασιούχων, που προβλέπεται στο άρθρο 103 του Συντάγματος, είχε ψηφιστεί το 2001 από τη Νέα Δημοκρατία, το ΠΑΣΟΚ και τον Συνασπισμό τότε, πλην του Κομμουνιστικού Κόμματος Ελλάδας.

Να, λοιπόν, πώς αποκαλύπτεται περίτρανα αυτή η αντιλαϊκή, αντεργατική συμπαιγνία σε βάρος των εργαζομένων, που τους πετάει χρόνια ολόκληρα σε μια διαρκή ομηρία. Ταυτόχρονα, αποκαλύπτει και τη στρατηγική σύγκλιση τη δική σας με τα άλλα κόμματα, με τον Σύνδεσμο Ελλήνων Βιομηχάνων, με την Ευρωπαϊκή Ένωση, με το Διεθνές Νομισματικό Ταμείο σε κρίσιμα ζητήματα, όπως είναι η απελευθέρωση της αγοράς εργασίας, κάτι που συζητάτε με τους εταίρους αυτό το χρονικό διάστημα για το κλείσιμο της δεύτερης αξιολόγησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Οι εργαζόμενοι δεν πρέπει να πέσουν σ’ αυτές τις παγίδες της Κυβέρνησης, η οποία στρίβειν διά του αρραβώνος τώρα. Όμως, στην πράξη μεθοδεύει την ανατροπή του συνόλου των εργασιακών σχέσεων –ό,τι έχει απομείνει- για να περάσουμε στην πλήρη απελευθέρωση της αγοράς εργασίας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Συντυχάκη, είστε συνεπής με μία πολύ γνωστή αντίληψη, η οποία τελικά δεν αντιλαμβάνεται ούτε την έννοια της αυτοτέλειας των δήλων. Εδώ ακούσαμε ότι θέλετε ξαφνικά όλοι οι δήμοι και οι εργαζόμενοι να γίνουν κρατικές υπηρεσίες. Αυτό δεν έχει καμμία σχέση με τη δική μας αντίληψη για την αυτοδιοίκηση. Απορώ πώς το λέτε. Δεν το λένε ούτε οι δικοί σας άνθρωποι στον χώρο της αυτοδιοίκησης, οι εκλεγμένοι με στήριξη του ΚΚΕ.

Γνωρίζετε ότι οι άνθρωποι που εργάζονται στην καθαριότητα πληρώνονται από τα ανταποδοτικά τέλη. Εσείς τι αρνείστε; Την έννοια της ανταποδοτικότητας σ’ αυτά τα τέλη; Θέλετε να πληρώνονται από τον κρατικό προϋπολογισμό;

Γνωρίζετε, επίσης -και αυτό θα πρέπει να μας το αναγνωρίσετε- ότι έχουμε δώσει μάχες να μη δοθεί η υπόθεση της καθαριότητας σε ιδιωτικές επιχειρηματικές δυνάμεις. Το γνωρίζετε πάρα πολύ καλά. Εδώ υπάρχουν περιθώρια σύμπτωσης και συνεργασίας ακριβώς για να μη γίνει αντικείμενο κερδοσκοπίας, κάτι που είναι υποχρέωση της ίδιας της αυτοδιοίκησης.

Ένα από τα πρώτα πράγματα –όχι βέβαια μόνο με αυτό- με τα οποία πρέπει να ασχολείται η αυτοδιοίκηση είναι τα θέματα καθαριότητας.

Βέβαια μου δίνετε την ευκαιρία να πω και το εξής: Τα ζητήματα της καθαριότητας και των συγκεκριμένων συμβασιούχων είναι από τα θέματα για τα οποία η λαλίστατη ΚΕΔΕ δεν έχει τοποθετηθεί, προφανώς γιατί υπάρχουν μέσα εκεί δυνάμεις, οι οποίες είναι σε απευθείας συνεννόηση με το κόμμα της Αξιωματικής Αντιπολίτευσης, που πράγματι βλέπουν το θέμα των απορριμμάτων ως πεδίο μιας νέας κερδοσκοπικής δράσης.

Αυτή η αντίληψη είναι εντελώς αντίθετη και έξω από τις δικές μας προσπάθειες και απόψεις για το πώς πρέπει να αντιμετωπίζονται αυτά τα ζητήματα.

Είπατε για την ευρωπαϊκή οδηγία. Μα ακριβώς η ευρωπαϊκή οδηγία είναι αυτή η οποία θέλει να θέσει τέρμα σε ανθρώπους, όπως η γυναίκα που είδα εγώ, όταν βρέθηκα πριν από έναν μήνα στο Παρανέστι, εργαζόμενη επί δεκατέσσερα χρόνια στο πρόγραμμα «Βοήθεια στο Σπίτι» με ανανεούμενες συμβάσεις.

Σας ερωτώ λοιπόν: Αυτοί είναι συμβασιούχος ή είναι κάτι άλλο; Πρέπει να αποκαλύψουμε και να αποκαταστήσουμε την πραγματική σχέση εργασίας που έχει αυτή η γυναίκα και δεκάδες άλλοι εργαζόμενοι, στο «Βοήθεια στο Σπίτι», στους παιδικούς σταθμούς κ.λπ.; Υπάρχουν πολλές χιλιάδες τέτοιων περιπτώσεων.

 Σε αυτές, λοιπόν, τις περιπτώσεις δεν μπορούμε να τους λέμε «ελάτε να μετατρέψουμε με έναν νόμο τη σύμβασή σας σε αορίστου χρόνου», όταν ξέρουμε ότι μας εμποδίζει το Σύνταγμα. Μπορούμε, όμως, να πούμε ότι αυτή η σχέση εργασίας που είχαν μέχρι τώρα ήταν κατ’ όνομα σύμβαση, με βάση και την ευρωπαϊκή νομοθεσία, που βλέπω ότι δεν την έχετε κατανοήσει. Αν την είχατε κατανοήσει, δεν θα λέγατε αυτά που λέτε τώρα.

Κρατήστε, λοιπόν, τις απόψεις σας και την καθαρότητά σας και ελάτε να μπορέσουμε να αξιοποιήσουμε όποιες δυνατότητες υπάρχουν και να δημιουργήσουμε ένα μέτωπο, το οποίο πράγματι θα έρθει να σπάσει αυτήν την επί δεκαετία ομηρία των εργαζομένων. Εδώ, λοιπόν, πολύ σύντομα θα κληθείτε να πάρετε και εσείς θέση. Αφήστε, λοιπόν, τους γενικούς τόνους, με μεγάλα λόγια και υψηλή ένταση, οι οποίοι, όμως, δεν απαντούν στα ζητήματα της ίδιας της ζωής αυτών των ανθρώπων, οι οποίοι δεν μπορούν να είναι σε ομηρία.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τώρα θα συζητηθεί η έβδομη με αριθμό 631/21-3-2017 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. ΝικολάουΗγουμενίδη προς τον Υπουργό Οικονομίας και Ανάπτυξης,σχετικά με την αντικατάσταση – επέκταση του υπάρχοντος φθαρμένου δικτύου ύδρευσης της πόλης του Ηρακλείου Κρήτης.

Κύριε Ηγουμενίδη, έχετε τον λόγο για δύο λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, από το περασμένο καλοκαίρι, έπειτα από συνεννοήσεις με όλους τους εμπλεκόμενους φορείς, έχει μπει αποφασιστικά και για πρώτη φορά στο τραπέζι το έργο της αντικατάστασης-επέκτασης του δικτύου ύδρευσης του Ηρακλείου.

Είναι ένα έργο που θα έπρεπε να είχε προηγηθεί έναντι πολλών άλλων, αλλά οι προηγούμενες κυβερνήσεις, όπως ξέρετε και εσείς πολύ καλά, έδωσαν προτεραιότητα σε άλλα προγράμματα, ορισμένα από αυτά μάλιστα χωρίς κοινωνικό αποτέλεσμα.

Η σημερινή Κυβέρνηση έχει βάλει στην ατζέντα ένα τέτοιο κοινωνικής σημασία έργο. Τον περασμένο Δεκέμβριο ο ίδιος ο Πρωθυπουργός από το Ηράκλειο ανακοίνωσε και επίσημα το έργο, με την επισήμανση ότι είναι ένα εξαιρετικά σημαντικό έργο υποδομών για την πόλη του Ηρακλείου, αλλά και ότι στο μεγαλύτερο μέρος του είναι υπερώριμο για υλοποίηση.

Επιπλέον, τονίστηκε από τον ίδιο τον Πρωθυπουργό ότι το έργο αξιολογείται, ώστε να προχωρήσει η ένταξή του στο ΕΣΠΑ, καθώς και ότι το δικό σας Υπουργείο επεξεργάζεται το συνολικό χρηματοδοτικό σχήμα, που, εκτός από το ΕΣΠΑ, θα περιλαμβάνει πόρους από το Πρόγραμμα Δημοσίων Επενδύσεων και μόχλευση από άλλες χρηματοδοτικές πηγές.

 Είναι ένα έργο τριακοσίων χιλιομέτρων συνολικά δικτύου ύδρευσης και 25 εκατομμυρίων ευρώ προϋπολογισμού. Σας έχουν υποβληθεί ήδη από τη Δημόσια Επιχείρηση Ύδρευσης – Αποχέτευσης Ηρακλείου οι σχετικές μελέτες για την αντικατάσταση ενός μέρους, την επέκταση, δηλαδή, του δικτύου ύδρευσης που αφορά την αντικατάσταση σε δύο τμήματα, στην περιοχή Ηλιούπολη και τις περιοχές Δειλινά – Ακαδημία - Αλικαρνασσός, έργα συνολικού προϋπολογισμού 4,5 εκατομμυρίων ευρώ και εξήντα χιλιομέτρων δικτύου ύδρευσης.

Παράλληλα, υπάρχουν ήδη τα τεύχη δημοπράτησης για την κατασκευή των δικτύων ύδρευσης και αποχέτευσης. Είναι το μοναδικό κομμάτι που λόγω της ρυμοτομίας της περιοχής –στενοί δρόμοι- είναι ασύμφορο να μην γίνουν ταυτόχρονα η ύδρευση και η αποχέτευση στην περιοχή Χρυσοπηγή, μήκους πεντέμισι χιλιομέτρων δικτύου και προϋπολογισμού 2 εκατομμυρίων ευρώ.

Επισημαίνω –και ολοκληρώνω, κύριε Πρόεδρε- ότι στη συγκεκριμένη περιοχή επίσης χρειάζεται η αλλαγή των υδρομέτρων, έργο προϋπολογισμού 1 εκατομμυρίου στο σύνολό του.

Η ευθύνη αυτής της πραγματικότητας βαραίνει τις προηγούμενες κυβερνήσεις, ωστόσο είναι πράγματι ανεπίτρεπτο στη δεύτερη δεκαετία του 21ου αιώνα, σε μία από τις πιο πυκνοκατοικημένες και τουριστικές πόλεις της Ελλάδας με βαρύνουσα συμβολή στο ΑΕΠ της χώρας, στον Δήμο Ηρακλείου, οι κάτοικοι να γεμίζουν σπιτικές δεξαμενές ή να μένουν επί ώρες μέσα στο κατακαλόκαιρο χωρίς νερό.

Θα ήθελα, λοιπόν, να ρωτήσω πρώτον, σε ποιο ακριβώς στάδιο βρίσκεται η πορεία υλοποίησης του έργου που για πρώτη φορά φέρνει σε ράγες υλοποίησης η σημερινή Κυβέρνηση.

Δεύτερον, θα ήθελα να μου πείτε, αν μπορείτε, το ακριβές χρηματοδοτικό σχήμα, δηλαδή πόσοι πόροι θα προέλθουν από το ΕΣΠΑ, πόσοι από το Πρόγραμμα Δημοσίων Επενδύσεων και ποια η μόχλευση από άλλες χρηματοδοτικές πηγές.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Χαρίτσης έχει τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κύριε Ηγουμενίδη, ξεκινώ από μία αποστροφή του λόγου σας προς το τέλος της παρέμβασής σας. Πραγματικά είναι ανεπίτρεπτο το ό,τι συζητάμε σήμερα, το 2017, για πολύ σημαντικά έργα υποδομών, όπως είναι το συγκεκριμένο έργο, αυτό της ύδρευσης του Ηρακλείου, έργα που θα έπρεπε να έχουν υλοποιηθεί εδώ και δεκαετίες.

Θα μου επιτρέψετε να πω ότι όταν συζητάμε περί ανάπτυξης, δεν μπορούμε να μην λάβουμε υπόψη μας το γεγονός ότι η ανάπτυξη δεν μπορεί παρά να έχει και αποκεντρωμένο χαρακτήρα, δεν μπορεί να μην αποκαταστήσει και αδικίες που έχουν γίνει διαχρονικά όλα τα προηγούμενα χρόνια με έργα που είναι πολύ σημαντικά και για την αναπτυξιακή προοπτική των τοπικών κοινωνιών, αλλά και για την ποιότητα ζωής των κατοίκων σε ολόκληρη τη χώρα. Σε αυτά τα έργα βεβαίως εντάσσεται και το συγκεκριμένο.

Η Κυβέρνησή μας από την πρώτη στιγμή αναγνώρισε τη σημασία αυτού του έργου με τον πιο επίσημο τρόπο, από τον ίδιο τον Πρωθυπουργό, όπως είπατε και εσείς. Θα σας πω συγκεκριμένα ποιες είναι οι ενέργειες που έχουμε κάνει για την αντιμετώπιση αυτού του προβλήματος το οποίο, όπως και τόσα άλλα, μας κληροδοτήθηκε.

Από τον Σεπτέμβριο του 2016 ολοκληρώθηκε και αποπληρώθηκε η κατασκευή των δικτύων ύδρευσης στην περιοχή Αγίου Ιωάννη Ηρακλείου, κόστους 1,4 εκατομμυρίου ευρώ, ενώ πριν από λίγον καιρό, δηλαδή τον Φεβρουάριο, ολοκληρώθηκε και αποπληρώθηκε ένα σημαντικό μέρος του νέου δικτύου ύδρευσης στην πόλη του Ηρακλείου, με κόστος 2,4 εκατομμύρια ευρώ.

Ταυτόχρονα, επειδή βεβαίως ένα τόσο σημαντικό και σύνθετο έργο με πολύ μεγάλο προϋπολογισμό, όπως αναφέρατε και εσείς, που ξεπερνάει τα 20 εκατομμύρια ευρώ, θα πρέπει να το δούμε αν θέλουμε να κάνουμε έναν ολοκληρωμένο σχεδιασμό για την υλοποίησή του, συνδυάζοντας διαφορετικές χρηματοδοτικές πηγές, θέλω να σας πω ότι αυτό το διάστημα «τρέχει» η αξιολόγηση από το πρόγραμμα του ΕΣΠΑ, το ΥΜΕΠΕΡΑΑ, για τις τρεις προτάσεις που έχουν κατατεθεί από την ΔΕΥΑ Ηρακλείου για αντικατάσταση και επέκταση του δικτύου ύδρευσης στις περιοχές Ηλιούπολη και Δειλινά, Ακαδημία και Αλικαρνασσός, με συνολικό προϋπολογισμό περίπου 6 εκατομμύρια ευρώ. Αυτό το κομμάτι του έργου θα υλοποιηθεί αποκλειστικά και εξ ολοκλήρου με δημόσια δαπάνη.

Υπονοήσατε και εσείς στην ερώτησή σας –και αυτό είναι κάτι σημαντικό-ότι θα πρέπει να εξευρεθούν επιπλέον πόροι για την πλήρη υλοποίηση του έργου. Γι’ αυτό προχωρούμε και διασφαλίζουμε τη χρηματοδότηση και της περιφέρειας Κρήτης, έτσι ώστε και μέσα από το περιφερειακό πρόγραμμα να μπορεί να υλοποιηθεί ένα σκέλος αυτού του έργου. Θα δοθούν, λοιπόν, 2 εκατομμύρια ευρώ από το εθνικό σκέλος του Προγράμματος Δημοσίων Επενδύσεων στην περιφέρεια Κρήτης μέσα στην τρέχουσα χρονιά, στο 2017, για τη χρηματοδότηση των νέων έργων αντικατάστασης και επέκτασης του δικτύου ύδρευσης στην πόλη του Ηρακλείου.

Παράλληλα, έχουμε ξεκινήσει ένα σημαντικό πρόγραμμα με το Ταμείο Παρακαταθηκών και Δανείων, ένα ολοκληρωμένο πρόγραμμα χρηματοδότησης έργων υποδομής στους δήμους. Το πρόγραμμα αυτό περιλαμβάνει πέρα από το σκέλος της χρηματοδότησης και μία διαδικασία προτυποποίησης των μελετών.

Αυτά, ξέρετε, τα έργα πολλές φορές έχουν επαναλαμβανόμενα χαρακτηριστικά. Το ό,τι έχουμε, λοιπόν, τη δυνατότητα να προτυποποιήσουμε τις μελέτες, ώστε να μπορούν οι δήμοι να απευθυνθούν στο Ταμείο για να αποκτήσουν και τεχνογνωσία και ευνοϊκή χρηματοδότηση μέσα από δανεισμό, είναι μία πάρα πολύ σημαντική εξέλιξη κατά τη γνώμη μας.

Για να μη μακρηγορώ –θα τα πούμε και στη δευτερολογία- νομίζω ότι αξιοποιώντας όλες αυτές τις χρηματοδοτικές πηγές, σε συνεργασία βεβαίως και με τους φορείς των δύο βαθμών της αυτοδιοίκησης, θα προχωρήσουμε πάρα πολύ γρήγορα στην υλοποίηση αυτού του πολύ σημαντικού έργου, που εδώ και δεκαετίες έχει μείνει σε εκκρεμότητα για τον πέμπτο μεγαλύτερο δήμο της χώρας, το Ηράκλειο της Κρήτης.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Ηγουμενίδη, έχετε τον λόγο για τη δευτερολογία σας.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Υπουργέ, σας ευχαριστώ για τις απαντήσεις σας. Είναι γεγονός ότι η Κυβέρνηση βλέπει σοβαρά –τουλάχιστον φαίνεται και από την απάντησή σας -και το θέμα της χρηματοδότησης, έτσι ώστε το έργο να προχωρήσει.

Αν θέλετε, επιτρέψτε μου να πω ακόμα και μια τελευταία εξέλιξη για τον κόσμο που μας παρακολουθεί σήμερα. Αφορά τη ΔΕΥΑ Ηρακλείου, αν και δεν αφορά άμεσα το Υπουργείο σας. Παρά τις σχετικές υπουργικές αποφάσεις και τη σχετική ρύθμιση για τις οφειλές των ΔΕΥΑΗ, από τη ΔΟΥ Ηρακλείου έχουν καταλογιστεί πρόσθετες προσαυξήσεις αρκετών εκατομμυρίων ευρώ που κατέστησαν ληξιπρόθεσμες. Αν ρωτήσετε τους αρμόδιους, θα σας πουν ότι προέρχονται από χρέη - φαντάσματα, από τις αμαρτωλές δεκαετίες του 1990 και του 2000, αμαρτίες που δυστυχώς βρίσκουμε και σήμερα μπροστά μας.

Είμαστε σε επικοινωνία με το Υπουργείο Οικονομικών –σας είπα ότι δεν αφορά το Υπουργείο σας- και το Υπουργείο Εσωτερικών, ώστε να βρεθεί μια λύση και να γίνει σεβαστό τόσο το γράμμα όσο και το πνεύμα του νομοθέτη. Το αναφέρω αυτό και από ό,τι φαίνεται θα έχουμε άμεσα και καλά νέα και γι’ αυτό για το Ηράκλειο. Το αναφέρω για να πω ότι πράγματι βρισκόμαστε ενώπιον ευθυνών του παρελθόντος, ενάντια στις οποίες δίνουμε καθημερινή μάχη.

Πράγματι, πιστεύω ότι με τη χρηματοδότηση του έργου που συζητάμε κάνουμε την αναγκαία υπέρβαση, για να περάσουμε σε μια νέα εποχή για το Ηράκλειο και τους πολίτες του.

Σε ό,τι σας αφορά, είμαστε σε μια διαρκή επικοινωνία με την αρμόδια Γενική Γραμματεία Επενδύσεων και ΕΣΠΑ -από την πρώτη στιγμή ενδιαφέρθηκαν ουσιαστικά για το θέμα της ύδρευσης του Ηρακλείου- αλλά και με τους εμπλεκόμενους φορείς στον νομό, παρακολουθώντας βήμα-βήμα το έργο.

Επειδή πράγματι πιστεύω ότι η σημερινή συζήτησή μας έχει σημασία και την παρακολουθούν με ένα ενδιαφέρον οι πολίτες και οι φορείς του Ηρακλείου, με βάση τις απαντήσεις σας δεν ξέρω αν αντιλαμβάνομαι καλά, αλλά φαντάζομαι ότι τα πρώτα, τα υπερώριμα έργα που ανέφερα και στην πρωτολογία μου είναι έτοιμα να ξεκινήσουν.

Θα ήθελα, κύριε Υπουργέ, αν μπορείτε, να μας απαντήσετε τι βήματα πρέπει να κάνουν από εδώ και πέρα ο δήμος και η περιφέρεια -για να το δούμε δηλαδή- και να μας πείτε πότε βλέπετε πραγματικά το ξεκίνημα των έργων, δηλαδή αν αυτά τα πρώτα έργα και η χρηματοδότηση που αναφέρατε μπορούμε να πούμε ότι από τον επόμενο μήνα ξεκινούν, για να μην πω από αυτόν κιόλας.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Θα μου επιτρέψετε να ξεκινήσω κάνοντας ένα γενικότερο σχόλιο. Ένα πρόβλημα το οποίο παρουσιάστηκε κατά κόρον στο παρελθόν είναι το γεγονός ότι πάρα πολλά έργα, ενώ όλοι μπορούμε να συμφωνήσουμε για τη σκοπιμότητά τους και λοιπά, παρουσίασαν πάρα πολύ χαμηλούς βαθμούς ωριμότητας. Γι’ αυτό αναγκαστήκαμε και εμείς τόσο στα προγράμματα του ΕΣΠΑ να προχωρήσουμε σε εξυγίανση, άρα σε απένταξη πολλών έργων, τα οποία δεν μπορούσαν να υλοποιηθούν στην προηγούμενη προγραμματική περίοδο, όσο και στο εθνικό σκέλος του Προγράμματος Δημοσίων Επενδύσεων στο τέλος του 2016 να προχωρήσουμε σε ανακατανομή πόρων μεταξύ Υπουργείων και περιφερειών, έτσι ώστε να μπορέσουμε να απορροφήσουμε όλα τα χρήματα που είχαμε διαθέσιμα από το Εθνικό Πρόγραμμα Δημοσίων Επενδύσεων.

Υπενθυμίζω ότι στο τέλος της χρονιάς δόθηκαν στις περιφέρειες 300 εκατομμύρια συνολικά το 2016, χρήματα τα οποία έχουν να κάνουν ακριβώς με αυτή την προσπάθεια ανακατανομής, για να υλοποιηθούν ώριμα έργα.

Έρχομαι λοιπόν τώρα, με αφορμή αυτό που μόλις τώρα είπα, στο συγκεκριμένο. Οι ώριμες λοιπόν μελέτες, τα κομμάτια του έργου –γιατί προφανώς είναι ένα έργο το οποίο απαιτεί έναν συνολικό σχεδιασμό με διάφορες τμηματικές, αν θέλετε, φάσεις υλοποίησης- μπορούν να υλοποιηθούν από τα χρήματα τα οποία θα δοθούν από εμάς. Από το εθνικό σκέλος του Προγράμματος Δημοσίων Επενδύσεων έχουν δεσμευθεί οι συγκεκριμένοι πόροι. Άρα μπορεί να ξεκινήσει η περιφέρεια άμεσα την υλοποίηση αυτών των τμημάτων, όπως, βεβαίως, μπορεί και ο δήμος, απευθυνόμενος στο Ταμείο Παρακαταθηκών και Δανείων, να πάρει τη χρηματοδότηση που χρειάζεται για να ξεκινήσει την υλοποίηση εκείνου του κομματιού των μελετών που του αναλογεί.

Αυτό το οποίο, βεβαίως, είναι σημαντικό είναι ότι μέρος αυτού του έργου θα υλοποιηθεί και από το ΕΣΠΑ. Σας είπα ότι ολοκληρώνεται αυτό το διάστημα η διαδικασία αξιολόγησης των τριών προτάσεων που έχουν κατατεθεί από τη ΔΕΥΑ Ηρακλείου, για να υλοποιηθούν τα έργα και από εκείνο το σκέλος.

Έχουμε, λοιπόν, ένα πλήρες χρηματοδοτικό σχήμα στα χέρια μας. Αυτό είναι το σημαντικό, ότι για πρώτη φορά για ένα τόσο μεγάλο και σύνθετο έργο έχουμε ένα πλήρες χρηματοδοτικό σχήμα, το οποίο εμπλέκει όλους τους βαθμούς, αν θέλετε, της διοίκησης, όπως Α΄ βαθμού αυτοδιοίκησης, Β΄ βαθμού αυτοδιοίκησης, κεντρικό κράτος, τόσο στον σχεδιασμό όσο και στη χρηματοδότηση αυτού του έργου. Αυτό, κατά τη γνώμη μας, είναι το σημαντικό. Σε αυτή τη λογική θα συνεχίσουμε.

Υπενθυμίζω ότι από τα προγράμματα του ΕΣΠΑ, για το ΥΜΕΠΕΡΑΑ, το πρόγραμμα για τις υποδομές, μεταφορές και περιβάλλον, ήδη έχουν εκδοθεί προσκλήσεις με αποκλειστικούς δικαιούχους τους δήμους που ξεπερνούν τα 500 εκατομμύρια ευρώ ακριβώς για την υλοποίηση τέτοιου τύπου έργων υποδομών σε όλη τη χώρα. Θα συνεχίσουμε σε αυτή την κατεύθυνση.

Και για να σας πω, αν θέλετε, κάτι το οποίο είναι αποτέλεσμα των συζητήσεων των τελευταίων ημερών, επειδή ακριβώς βλέπουμε ότι οι ανάγκες είναι πάρα πολύ σημαντικές και στο Ηράκλειο, αλλά και στους δήμους σε όλη τη χώρα, προχωρούμε και στη δέσμευση, σε συνεργασία με τις αρμόδιες υπηρεσίες της της Ευρωπαϊκής Επιτροπής, σημαντικού μέρους των χρημάτων της ρήτρας αναθεώρησης του ΕΣΠΑ που θα λάβουμε στο δεύτερο εξάμηνο του 2017, ύψους 100 εκατομμυρίων ευρώ, ακριβώς για την υλοποίηση μέσω του ΥΜΕΠΕΡΑΑ τέτοιου τύπου έργων.

Νομίζω, λοιπόν, ότι το συγκεκριμένο έργο αποτελεί ένα καλό παράδειγμα του πώς ο σωστός σχεδιασμός, η συνεργασία μεταξύ των εμπλεκόμενων φορέων, ο καθένας στον βαθμό και το κομμάτι που του αναλογεί, μπορεί να οδηγήσει στην υλοποίηση τόσο σημαντικών έργων για τις τοπικές κοινωνίες.

Το επόμενο διάστημα, λοιπόν, ήδη από τους επόμενους μήνες, θα ξεκινήσει η υλοποίηση αυτού του σημαντικού έργου και θα υλοποιηθεί η δέσμευση την οποία είχαμε αναλάβει ενώπιον του λαού.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Λόγω αναρμοδιότητας δεν θα συζητηθεί η πρώτη με αριθμό 655/27-3-2017 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλουπρος τον Υπουργό Υποδομών και Μεταφορών,σχετικά με την ασφάλεια στην αποστολή δεμάτων.

Λόγω απουσίας των αρμοδίων Υπουργών στο εξωτερικό, δεν θα συζητηθεί η δέκατη έκτη με αριθμό 569/7-3-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (ΖΟΕ) του Άργους. Η ερώτηση απευθύνεται στον κ. Σταθάκη, ο οποίος απουσιάζει στο εξωτερικό.

Η απουσία αυτή είναι ο λόγος που, επίσης, δεν θα συζητηθεί η δέκατη ένατη με αριθμό 576/7-3-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδηπρος τον Υπουργό Περιβάλλοντος και Ενέργειας, σχετικά με τη στήριξη της απασχόλησης και της παραγωγής ελληνικών βιομηχανιών της χώρας.

Η απουσία του κ. Αποστόλου στο εξωτερικό είναι ο λόγος που δεν συζητείται η πέμπτη με αριθμό 530/24-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξηςκαι Τροφίμων,σχετικά με την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στο ΓΟΕΒ .

Λόγω κωλύματος του ερωτώντος Βουλευτή, δεν θα συζητηθεί η εικοστή με αριθμό 601/14-3-2017 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με την αναγνώριση προϋπηρεσίας στην ΕΡΤ ΑΕ για τους υπαλλήλους του προεδρικού διατάγματος 164/2006.

Λόγω κωλύματος αρμοδίων Υπουργών, δεν θα συζητηθεί η δεύτερη με αριθμό 643/21-3-2017 επίκαιρη ερώτηση πρώτου κύκλου, του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων, σχετικά με τη στήριξη και την αναβάθμιση του ΤΕΙ Μεσολογγίου.

Επίσης, για τον ίδιο λόγο, δεν συζητείται η τέταρτη με αριθμό 504/20-2-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων,σχετικά με «την εκπλήρωση του Τάματος του Έθνους».

Ο ίδιος λόγος είναι για τη ματαίωση της ενδέκατης με αριθμό 602/14-3-2017 επίκαιρης ερώτησης δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων,σχετικά με τις άδειες των αναπληρωτών εκπαιδευτικών, όπως, επίσης και της δωδέκατης με αριθμό 572/7-3-2017 επίκαιρης ερώτησης δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων, σχετικά με την έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ.

Κώλυμα του Αναπληρωτή Υπουργού Εσωτερικών κ. Νικολάου Τόσκα είναι η αιτία της μη συζήτησης της τρίτης με αριθμό 659/27-3-2017 επίκαιρης ερώτησης πρώτου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών,σχετικά με την ανθελληνική δράση Τούρκων πρακτόρων και εκπροσώπων τους στη Θράκη.

Τώρα θα συζητηθεί η τρίτη με αριθμό 579/10-3-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνηπρος τον Υπουργό Δικαιοσύνης, Διαφάνειας και Ανθρωπίνων Δικαιωμάτων,σχετικά με την αποσυμφόρηση των φυλακών και την αύξηση της εγκληματικότητας.

Κύριε Καραγκούνη, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όσοι έχουμε περάσει από το Υπουργείο Δικαιοσύνης και ειδικά από τον πολύ ευαίσθητο τομέα του σωφρονιστικού συστήματος και των φυλακών, γνωρίζουμε πολύ καλά και τις δυσκολίες, αλλά βεβαίως, και τις προκλήσεις που έχει το σύστημα. Το βλέπετε κι εσείς καθημερινά, όπως και ο Γενικός Γραμματέας που είναι εδώ μαζί σας.

Το ζήτημα του υπερπληθυσμού των φυλακών δεν είναι ένα ζήτημα τωρινό. Το έχουν αντιμετωπίσει όλες οι κυβερνήσεις κι έχουν γίνει, οφείλω να πω, πολλές προσπάθειες και για τον εκσυγχρονισμό, αλλά βεβαίως, και για τη βελτίωση των ανθρώπινων συνθηκών στις φυλακές.

Το ζήτημα είναι να έχεις μια συνολική εικόνα και ένα συνολικό σχέδιο αντιμετώπισης του προβλήματος αυτού. Διότι να θυμίσω ότι, τουλάχιστον το 2012 που εγώ υπηρέτησα στο Υπουργείο Δικαιοσύνης, είχαμε εισάγει πολύ συγκεκριμένες πρωτοβουλίες προς αυτή την κατεύθυνση.

Ενδεικτικά, θα αναφέρω ότι είχαμε ανοίξει τότε τις αγροτικές φυλακές, όπου είχαμε στείλει πάνω από οκτακόσιους κρατουμένους, κάνοντας μια πρώτη αποσυμφόρηση στις φυλακές, κατεβάζοντας, βεβαίως, τα όρια. Είχαμε φέρει τον θεσμό των ηλεκτρονικών βραχιολιών κι έχουν περάσει δύο χρόνια και δυστυχώς, δεν έχετε κάνει τίποτα προς αυτή την κατεύθυνση. Είχαμε ανοίξει τα σωφρονιστικά καταστήματα στα Χανιά και πτέρυγες στη Νιγρίτα, στη λογική να κάνεις μιας συνολική αντιμετώπιση του προβλήματος. Είχαμε προωθήσει την κοινωνική εργασία.

Τι βλέπουμε ότι έχετε κάνει τα τελευταία δύο χρόνια, κύριε Υπουργέ; Όχι προσωπικά εσείς, αλλά η Κυβέρνησή σας, βεβαίως. Σε αυτό δεν μπορεί να έχουμε μια λογική «πονάει το χέρι και κόβουμε το χέρι». Γιατί έχω την αίσθηση ότι με τον νόμο Παρασκευόπουλου αυτό ισχύει. Διότι, σε κάθε περίπτωση, εμείς ποτέ δεν παίξαμε με την ασφάλεια των πολιτών, κύριε Υπουργέ.

Η αφορμή για την ερώτηση ξέρετε ποια είναι. Είναι ένα πρόσφατο περιστατικό ενός κακοποιού, που αφέθηκε ελεύθερος, με βάση τις ευεργετικές διατάξεις του νόμου Παρασκευόπουλου, διαπράττοντας στη συνέχεια τη δολοφονία του άτυχου συνταξιούχου στη Βόρειο Ελλάδα. Και οφείλω να πω ότι δεν είναι η μοναδική περίπτωση. Είναι πολλά τα παραδείγματα. Θα τα αναφέρω και στη συνέχεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα στοιχεία, όμως, κύριε Υπουργέ, είναι αποκαλυπτικά. Με τον ν.4322/2015, δηλαδή τον νόμο Παρασκευόπουλου, και τον ν.4411/2016, με τον οποίον δόθηκε παράταση, ο αριθμός των κρατουμένων έχει φτάσει αυτή τη στιγμή –θα μας πείτε και τα σημερινά στοιχεία– γύρω στις εννιά χιλιάδες τριακόσιους πενήντα εννιά. Ούτε λίγο ούτε πολύ, σύμφωνα με τα επίσημα στοιχεία του Υπουργείου σας, που έχετε δώσει όχι εσείς, αλλά ο κ. Παρασκευόπουλος σε πρόσφατη ερώτηση του κ. Δένδια, έχουν γίνει εφτά χιλιάδες εξακόσιες εβδομήντα τέσσερις αποφυλακίσεις. Εδώ έχω και τον σχετικό πίνακα, τον οποίο καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Καραγκούνης καταθέτει για τα Πρακτικά τον προαναφερθέντα πίνακα, ο οποίος βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην απάντηση που έδωσε…

**ΠΡΟΕΔΡΕΥΩΝ (Γεώργιος Βαρεμένος):** Έχετε και τη δευτερολογία σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Τελειώνω, κύριε Πρόεδρε.

Στην απάντηση που έδωσε το Υπουργείο Δικαιοσύνης, ο κ. Παρασκευόπουλος μίλησε για σημαντική εκτόνωση, που επέφερε στο σωφρονιστικό σύστημα. Αυτή ήταν η απάντηση.

Το ερώτημα, λοιπόν, είναι το εξής: Τι πρόκειται να κάνετε με τον νόμο Παρασκευόπουλου; Να μας πείτε συγκεκριμένα. Και να μας πείτε αν έχετε και κάποιο συνολικό σχέδιο αντιμετώπισης του προβλήματος αυτού.

**ΠΡΟΕΔΡΕΥΩΝ (Γεώργιος Βαρεμένος):** Ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Κοντονής έχει τον λόγο για τρία λεπτά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κύριε συνάδελφε, καταθέσατε μια ερώτηση και δεν διευκρινίζετε ούτε καν στο κείμενο της ερώτησης, για να μπορέσουμε να σας απαντήσουμε με την πληρότητα που απαιτείται, εάν αυτός ο κακοποιός, όπως αναφέρετε, αφέθη ελεύθερος, αφού είχε καταδικαστεί από δικαστήριο ή αν έπρεπε να κρατηθεί προσωρινά. Δεν μας τα διευκρινίζετε αυτά τα ζητήματα.

Θέλω να σας πω ότι, όχι μόνο δεν αντιμετωπίσατε και δεν λύσατε το πρόβλημα επί των ημερών σας, αλλά το πρόβλημα επί των ημερών σας διογκώθηκε σε τέτοιο σημείο, που η χώρα έχει τιμωρηθεί κατ’ επανάληψη από το Ευρωπαϊκό Δικαστήριο, με πρόστιμα που φτάνουν και ξεπερνούν τα 2 εκατομμύρια ευρώ. Αν αυτή είναι η συνεισφορά σας και με αυτόν τον τρόπο αντιμετωπίσατε το πρόβλημα, δεν ξέρω τι άλλο μπορούμε να φανταστούμε.

Εκείνο που θέλω να σας πω είναι το εξής, ότι ο νόμος, τον οποίον επικαλείσθε, έδωσε τη δυνατότητα σε κρατούμενους να αφεθούν ελεύθεροι σε συγκεκριμένες κατηγορίες. Αυτοί ήταν οι ανήλικοι, οι ανάπηροι και οι φιλοξενούμενοι αλλοδαποί, οι οποίοι σε κάθε περίπτωση, μετά από την παρέλευση ενός χρονικού διαστήματος έκτισης ποινής, ούτως ή άλλως θα ήταν ελεύθεροι.

Θέλω, λοιπόν, να σας πω ότι είναι στοιχείο λαϊκισμού το να έρχεστε σήμερα στη Βουλή, να επικαλείσθε ένα περιστατικό, για να πείτε ότι, τέλος πάντων, υπάρχει πρόβλημα με τη δημόσια ασφάλεια. Και είναι στοιχείο λαϊκισμού, κύριε συνάδελφε, και για έναν λόγο παραπάνω. Διότι εσείς, το 2014 είχατε ψηφίσει νόμο με το ίδιο σκεπτικό, δυνάμει του οποίου μπορούσαν να αφεθούν ελεύθεροι καταδικασθέντες για υποθέσεις ναρκωτικών, με ποινή πάνω από δέκα χρόνια, δηλαδή για εμπορία ναρκωτικών. Εγώ, λοιπόν, δεν πέφτω σε αυτή την παγίδα του λαϊκισμού.

Λέω, λοιπόν, ότι με αυτόν τον τρόπο, επήλθε μια αποσυμφόρηση στις φυλακές. Έχετε ερμηνεύσει λάθος -το έχω πει κατ’ επανάληψη στη Βουλή, αλλά δεν με παρακολουθείτε- τους αριθμούς, τους οποίους αναφέρετε. Εμείς παραλάβαμε από εσάς, από την Κυβέρνηση Σαμαρά, περίπου ενδεκάμισι χιλιάδες κρατουμένους και αυτή την ώρα είναι περίπου εννιά χιλιάδες πεντακόσιοι.

Επομένως, μη μπερδεύετε αυτούς που σε κάθε περίπτωση θα είχαν αφεθεί ελεύθεροι, διότι είχαν εκτίσει ένα μεγάλο μέρος της ποινής τους δυνάμει των διατάξεων του Κώδικα Ποινικής Δικονομίας. Μάλιστα, είχα πει και στον κ. Δένδια ότι, ανεξάρτητα από το αν ήταν ο ΣΥΡΙΖΑ Κυβέρνηση, αυτοί θα είχαν απολυθεί σε κάθε περίπτωση, και εσείς να ήσασταν κυβέρνηση.

Επομένως, μην τα αθροίζετε αυτά και μην εμφανίζετε έναν αριθμό κρατουμένων δεκαπέντε χιλιάδες, όπως αναφέρατε στην ερώτησή σας. Το ακριβές νούμερο έπρεπε να το γνωρίζετε, γιατί έχετε θητεύσει στο Υπουργείο Δικαιοσύνης. Ήταν εντεκάμισι χιλιάδες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το ζήτημα, λοιπόν, εδώ είναι ότι, πέρα από το γεγονός ότι έχει επέλθει μια εξισορρόπηση και μια διαχείριση αυτής της κατάστασης, η οποία έχει ξεπεράσει κάθε όριο, πλέον η χώρα, όχι μόνο έχει δημιουργήσει δομές στα καταστήματα κράτησης, αλλά πλέον δεν κινδυνεύει και από καταδίκες από το Ευρωπαϊκό Δικαστήριο, που επί των ημερών σας ερχόταν η μια μετά την άλλη και αντί να δίνουμε αυτά τα χρήματα εκεί που τελικά υποχρεωνόμαστε από τις αποφάσεις των ευρωπαικών δικαστηρίων, καλύτερα θα ήταν να τα αξιοποιούμε σε δομές, για να γίνουν τα καταστήματα κράτησης πραγματικά σωφρονιστικά ιδρύματα.

Θα συνεχίσω και στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Καραγκούνης έχει τον λόγο για τη δευτερολογία του.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Κύριε Υπουργέ, πραγματικά δεν πιστεύω στα αυτιά μου! Εκπλήσσομαι με την απάντηση που δίνετε. Όχι απλώς δεν μετανοείτε για τον νόμο Παρασκευόπουλου, αλλά προφανώς υπονοείτε ότι θα τον συνεχίσετε ως ισχύει. Να το διευκρινίσετε στη δευτερολογία σας, για να καταλάβουμε και τι λέτε.

Στοιχείο λαϊκισμού, λέει, η ερώτησή μου.

Κύριε Υπουργέ, ακούστε μερικά παραδείγματα και περιστατικά. Γεωργιανός Ρομπέρτο Σοχακιάν, εξέτιε ποινή πολυετούς κάθειρξης για αδικήματα κατά της ιδιοκτησίας και ναρκωτικά. Χρησιμοποίησε τις ευεργετικές διατάξεις Παρασκευόπουλου, βγήκε εκτός φυλακής και σκότωσε τον εικοσιεπτάχρονο κοσμηματοπώλη στη Θεσσαλονίκη.

Δεύτερο παράδειγμα: Γεωργιανοί ληστές εξέτιαν ποινή κάθειρξης δέκα ετών για ληστείες και για παράνομη οπλοφορία, βγήκαν με τον νόμο Παρασκευόπουλου και δολοφόνησαν τον εστιάτορα στην Ύδρα.

Δεν τα ξέρετε αυτά τα στοιχεία, κύριε Υπουργέ; Να ενημερωθείτε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μα, τι λέτε κύριε συνάδελφε; Αυτοί βγήκαν με βάση ευεργετικές διατάξεις;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Το περιστατικό με τον Αφγανό το ξέρετε, κύριε Κοντονή, που επίσης εξέτιε ποινή φυλάκισης δέκα ετών για απόπειρα ανθρωποκτονίας και ληστεία και σκότωσε τη δεκαεννιάχρονη στη Γερμανία και δημιουργήθηκε και διπλωματικό επεισόδιο ανάμεσα στις δύο χώρες; Το γνωρίζετε; Είναι στοιχεία λαϊκισμού αυτά;

Το περιστατικό με τον Νιγηριανό, που πρόσφατα βγήκε -επίσης με δεκαετή κάθειρξη για ληστεία- και τρομοκρατούσε περιοχές στην Κυψέλη, στον Άγιο Παντελεήμονα, στους Αμπελοκήπους, το γνωρίζετε; Και λέτε ότι είναι στοιχείο λαϊκισμού; Να πάτε να πείτε στους οικείους τους, που έχασαν τους ανθρώπους τους, αν είναι στοιχείο λαϊκισμού αυτό που σας ρωτώ.

Είναι πολύ σοβαρό αυτό που σας λέω, κύριε Κοντονή, αλλά βλέπω ότι δεν έχετε καμμία διάθεση να κάνετε την οποιαδήποτε αναπροσαρμογή τουλάχιστον, να πείτε ότι κάτι δεν πήγε καλά. Αυτό είναι το σχέδιο αντιμετώπισης του προβλήματος; Το αν από δεκαπέντε χιλιάδες πήγαν στους εννιά χιλιάδες;

Υπάρχει συγκεκριμένος τρόπος, κύριε Κοντονή, να το κάνετε αυτό. Να προωθήσετε, όπως είπα, το ηλεκτρονικό βραχιολάκι, να κάνετε την κοινωνική εργασία, να αποσυμφορήσετε διαφορετικά τις φυλακές, να ανοίξετε τα καταστήματα.

Σας το είπα και πριν: Πονάει χέρι, κόβει χέρι; Πραγματικά, εκπλήσσομαι με την απάντησή σας. Περιμένω περισσότερες διευκρινίσεις.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο, κύριε Κοντονή.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, αντί να εκπλήσσεται ο ερωτών συνάδελφος, καλό θα είναι να αντιληφθεί τι κατάσταση παρέδωσε η κυβέρνηση, στην οποία συμμετείχε, όσον αφορά στις φυλακές.

Παρέδωσε μια κατάσταση που -επαναλαμβάνω- βρισκόμαστε μπροστά σε συνεχείς καταδίκες της χώρας, εκτός και αν θεωρεί τιμή αυτό που γινόταν, το να σέρνεται δηλαδή η χώρα στο Ευρωπαϊκό Δικαστήριο και να καταδικάζεται με κατηγορίες, οι οποίες ξεπερνούν οποιοδήποτε κράτος δικαίου.

Θέλω, λοιπόν, να σας πω, κύριε συνάδελφε, ότι από αυτά τα παραδείγματα που αναφέρατε, τα μισά και παραπάνω δεν είναι ο νόμος Παρασκευόπουλου, όσον αφορά τις ευεργετικές διατάξεις, που επιπλέον εισήγαγε η Κυβέρνηση σε αυτά που είχατε ήδη νομοθετήσει εσείς. Ήταν οι δύο περιπτώσεις, εκ των οποίων εγώ γνωρίζω τη μια. Για την άλλη, δεν μας διευκρινίζετε ποια περίπτωση είναι, αν ήταν καταδικασθείς. Παραμένει ακόμα αυτή η ομίχλη στην ερώτησή σας. Αν θέλετε, πείτε μας κάποια στιγμή αν ήταν καταδικασθείς, αν έπρεπε να είναι προσωρινά κρατούμενος, εκτός και αν δεν ξέρετε και κάνετε ερωτήσεις γενικώς, «στον αέρα».

Εκείνο που έχει σημασία -και σας το λέω για πολλοστή φορά- είναι ότι υπάρχουν κρατούμενοι, οι οποίοι ανεξαρτήτως των επιπλέον διατάξεων του νόμου Παρασκευόπουλου, θα είχαν αφεθεί ελεύθεροι, δυνάμει των διατάξεων του Κώδικα Ποινικής Δικονομίας, όπως ισχύουν. Δεν θέλετε να το καταλάβετε. Όλα αυτά τα αθροίζετε και ανεβάζετε τον αριθμό των κρατουμένων στις δεκαπέντε χιλιάδες, ενώ σας λέω ότι η κατάσταση που μας παραδώσατε δεν ήταν τόσο χάλια όσο περιγράφετε. Ήταν στις έντεκα χιλιάδες πεντακόσιες. Καταλάβετέ το. Για καλό δικό σας το λέω, αν θέλετε να το καταλάβετε, γιατί αν σ’ αυτές τις φυλακές είχατε δεκαπέντε χιλιάδες κρατούμενους, τότε μιλάμε για κολαστήρια, κύριε συνάδελφε, κατά κυριολεξία.

Εκείνο που θέλω, λοιπόν, να σας πω είναι να μη λέτε σε εμάς να μετανοήσουμε. Δεν ξέρω αν είστε επηρεασμένοι από το κλίμα της Μεγάλης Εβδομάδας, που έρχεται! Αν κάποιος πρέπει να μετανοήσει, είστε εσείς για τις απάνθρωπες συνθήκες στις φυλακές, που επικρατούσαν επί τόσα χρόνια και για την παντελή αδυναμία να θεσπίσετε ένα πλαίσιο και μία στρατηγική για τις φυλακές.

Για παράδειγμα, κύριε συνάδελφε, τι είχατε κάνει με το Σωφρονιστικό Κώδικα; Τίποτα! Τι είχατε κάνει σχετικά με ένα σχέδιο στρατηγικής αντιμετώπισης των προβλημάτων; Τίποτα!

Λέτε εδώ για το σύστημα γεωεντοπισμού, το βραχιολάκι. Το βραχιολάκι ισχύει. Όποιοι θέλουν να κάνουν χρήση, κάνουν χρήση και οι δικαστικές αρχές το προωθούν.

Όσον αφορά δε, το θέμα των αγροτικών φυλακών, αυτά που παραλάβαμε εμείς, τα επεκτείνουμε. Έχουμε πει ότι άμεσα θα λειτουργήσουν και γυναικείες αγροτικές φυλακές.

Όλα αυτά για εσάς είναι άγνωστα; Δεν τα ξέρετε; Και καλά, δεν ξέρετε την πολιτική της Κυβέρνησης που την έχουμε παραθέσει κατ’ επανάληψη. Το τι κάνετε εσείς δεν το γνωρίζετε; Δεν γνωρίζετε σε τι σημείο είχατε φέρει τα σωφρονιστικά καταστήματα;

Θέλω, λοιπόν, να σας πω για άλλη μία φορά, ότι η αποσυμφόρηση για μας δεν είναι σκοπός, αλλά το μέσο, για να επιτύχουμε καλύτερες συνθήκες διαβίωσης των κρατουμένων στη φυλακή, αλλά και δυνατότητες δράσεων.

Αυτήν την ώρα, κύριε συνάδελφε -μια και δεν το γνωρίζετε ούτε αυτό- γίνεται προσπάθεια να υπάρξουν σε όλα τα σωφρονιστικά καταστήματα σχολεία δεύτερης ευκαιρίας. Μάλιστα, έλαβα σήμερα -γι’ αυτό το έχω μαζί μου- ένα βιβλίο με ποιήματα κρατουμένων, με μία πάρα πολύ θερμή αφιέρωση, ακριβώς γιατί δίνεται η δυνατότητα να υπάρχουν και τέτοιες δράσεις μέσα στις φυλακές, διότι για μας, ο χώρος των φυλακών πρέπει να είναι ένας χώρος σωφρονισμού και αποκατάστασης ορισμένων αξιών, που για ορισμένους ανθρώπους έχουν χαθεί προσωρινά.

Κύριε Πρόεδρε, τελειώνοντας θέλω να πω μεταξύ των άλλων, επειδή ερωτήθηκα σχετικά με την επέκταση του νόμου Παρασκευόπουλου, ότι βεβαίως και θα συνεχίσει η ισχύς του νόμου. Θέλω να τονίσω ότι, εκτός από τις εξαιρέσεις, τις οποίες ήδη προβλέπει για τις περιπτώσεις των ανθρώπων που έχουν υποπέσει σε κακούργημα σεξουαλικής κακοποίησης ανηλίκων, που ήδη το προβλέπει ο νόμος και δεν μπορούν να κάνουν χρήση των ευεργετικών διατάξεων, μελετούμε να επεκταθεί αυτό και στις περιπτώσεις των ανθρωποκτονιών, που θα έχουν ορισμένα χαρακτηριστικά, όπως και αυτό του βιασμού.

Επομένως, θέλω να σας πω ότι η Κυβέρνηση παίρνει όλα εκείνα τα μέτρα που πρέπει. Υπάρχει απόλυτη θεσμική θωράκιση στο νομοθετικό πλαίσιο. Σε κάθε περίπτωση, αν μιλάμε γι’ αυτό που ρωτάτε -που ακόμα δεν μας το έχετε διευκρινίσει- αν δηλαδή ήταν ανάπηρος ο συγκεκριμένος τον οποίο περιγράφετε στην ερώτησή σας, η πιστοποίηση τού ότι υπήρχε αναπηρία έγινε από κρατικό ίδρυμα. Ως εκ τούτου, αν υπέπεσε σε δεύτερο αδίκημα, τότε γνωρίζετε πολύ καλά ότι δεν μπορεί να κάνει χρήση πλέον ευεργετικών διατάξεων.

Εκείνο που θέλω να σας πω είναι ότι αυτή την ώρα στα σωφρονιστικά καταστήματα στην Ελλάδα υπάρχει ένα εκτεταμένο δίκτυο δράσεων και πολιτικών, όχι για την αποσυμφόρηση, αλλά για την αποκατάσταση αυτών των ιδρυμάτων σε σωφρονιστικά καταστήματα, ούτως ώστε αυτοί οι άνθρωποι, οι οποίοι κρατούνται, να αποδίδονται στην κοινωνία, χωρίς την πιθανότητα να επανέλθουν, δηλαδή χωρίς την πιθανότητα να υποπέσουν σε νέα αδικήματα.

Έχουμε επίγνωση ότι ορισμένοι από αυτούς -διεθνώς ισχύει- θα υποπέσουν σε αδικήματα. Αυτό, όμως, δεν σημαίνει ότι θα πρέπει να ανασταλεί μια σωφρονιστική πολιτική, η οποία ήδη, κύριε συνάδελφε, έχει αποδώσει καρπούς. Μπορείτε, λοιπόν, να κάνετε μια επίσκεψη εσείς στα σωφρονιστικά καταστήματα και να δείτε σε τι χάλια τα παραδώσατε και σε τι κατάσταση είναι σήμερα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο εκπαιδευτικοί συνοδοί τους από το 3ο Γυμνάσιο Ιεράπετρας.

Καλωσορίζουμε τα κοπέλια!

(Χειροκροτήματα απ’ όλες τις πτέρυγες της Βουλής)

Η έκτη με αριθμό 552/3-3-2017 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη.

Για τον ίδιο λόγο δεν θα συζητηθούν η ένατη με αριθμό 623/20-3-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με τις τραγικές ελλείψεις στο Νοσοκομείο Διδυμοτείχου που οδηγείται σε συρρίκνωση, απαξίωση και υποβάθμιση, καθώς και η δέκατη με αριθμό 642/21-3-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα της Ψυχιατρικής Κλινικής του Γενικού Νοσοκομείου Χανίων «Ο ΑΓΙΟΣ ΓΕΩΡΓΙΟΣ».

Η όγδοη με αριθμό 641/21-3-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής», δεν θα συζητηθεί λόγω κωλύματος -ο λόγος είναι προφανής- του Υπουργού Οικονομικών κ. Ευκλείδη Τσακαλώτου.

Για τον ίδιο λόγο δεν θα συζητηθεί και η δέκατη όγδοη με αριθμό 584/13-3-2017 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών, σχετικά με την παράλογη εκποίηση της κερδοφόρας Εγνατίας Οδού Α.Ε..

Η δέκατη τέταρτη με αριθμό 479/14-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα, δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου.

Η δέκατη έβδομη με αριθμό 571/7-3-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξης, σχετικά με «την υπόθεση της μπύρας και το αν υπάρχουν επίορκοι στην Επιτροπή Ανταγωνισμού», δεν θα συζητηθεί λόγω κωλύματος του Υπουργού Οικονομίας και Ανάπτυξης κ. Παπαδημητρίου.

Η δέκατη πέμπτη με αριθμό 568/6-3-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Εσωτερικών, με θέμα «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη», επίσης δεν θα συζητηθεί.

Η δέκατη τρίτη με αριθμό 596/13-3-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Εξωτερικών, με θέμα «η Παγκόσμια Τράπεζα “χαρίζει” το Αιγαίο στην Τουρκία», δεν θα συζητηθεί λόγω κωλύματος του Υφυπουργού Εξωτερικών κ. Ιωάννη Αμανατίδη, ο οποίος θα συμμετέχει σε Διάσκεψη στη Θεσσαλονίκη.

**ΕΛΕΝΗ ΖΑΡΟΥΛΙΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Για ποιο θέμα;

**ΕΛΕΝΗ ΖΑΡΟΥΛΙΑ:** Σας παρακαλώ, επειδή είναι δύο οι επίκαιρες ερωτήσεις που έχω καταθέσει και έχουν αναβληθεί και είναι η τρίτη και η τέταρτη φορά που αναβάλλονται, θα ήθελα να πω δύο λόγια.

Πριν από αυτό, όμως, θέλω να καταστεί σαφές ένα πράγμα. Κάθε φορά που δέχεται δολοφονική επίθεση η Χρυσή Αυγή με τσεκούρια και βόμβες μολότοφ, παίρνουμε μαθήματα δημοκρατικότητος από όλο το συνταγματικό τόξο.

**ΠΡΟΕΔΡΕΥΩΝ (Γεώργιος Βαρεμένος):** Δεν έχει σχέση αυτό που λέτε με τη ματαίωση της συζήτησης της ερώτησής σας. Δεν έχετε τον λόγο.

**ΕΛΕΝΗ ΖΑΡΟΥΛΙΑ:** Γιατί δεν τον έχω τον λόγο; Μου αφαιρείτε τον λόγο; Μην εξάπτεστε! Έχω δικαίωμα να αναφερθώ.

**ΠΡΟΕΔΡΕΥΩΝ (Γεώργιος Βαρεμένος):** Τώρα θα συζητηθεί η τέταρτη με αριθμό 669/28-3-2017 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υποδομών και Μεταφορών, σχετικά με την επικινδυνότητα του εθνικού δικτύου Αμφιλοχίας–Λευκάδας–Πρέβεζας-Ηγουμενίτσας.

Κύριε Μωραΐτη, έχετε τον λόγο για δύο λεπτά.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κύριε Υπουργέ, το ΚΚΕ για μια φορά ακόμη φέρνει στη Βουλή τα μεγάλα προβλήματα που έχει το υφιστάμενο οδικό δίκτυο που ενώνει την Αμφιλοχία, τη Λευκάδα, την Κέρκυρα, την Ηγουμενίτσα και την Πρέβεζα. Μιλάμε για ένα οδικό δίκτυο το οποίο είναι κατασκευασμένο εδώ και σαράντα χρόνια και σήμερα δεν πληροί καμία προδιαγραφή για τις σύγχρονες ανάγκες των διερχόμενων από αυτό οδηγών και επιβατών. Και δικαιολογημένα το παραπάνω δίκτυο ονομάζεται από τους κατοίκους της περιοχής σαν νέο «πέταλο του Μαλιακού». Και θα εξηγήσω γιατί. Τα τελευταία δέκα χρόνια σε αυτό το οδικό δίκτυο έχουν γίνει χίλια εξακόσια τροχαία ατυχήματα, από τα οποία πολλά θανατηφόρα, πάνω από τριάντα. Μάλιστα, δεν ξέρω αν έχετε υπ’ όψιν σας ότι και σήμερα πριν από λίγες ώρες είχαμε θανατηφόρο ατύχημα.

Όπως είπα, οι νεκροί ξεπερνούν τους τριάντα και οι τραυματίες τους διακόσιους. Κύριε Υπουργέ, σήμερα έγιναν πέντε τροχαία ατυχήματα στην περιοχή και ένα θανατηφόρο. Ήδη στο Νοσοκομείο του Αγρινίου υπάρχει ένας νεκρός, ο οδηγός της νταλίκας ο οποίος, δυστυχώς, εξαιτίας των δικών σας εγκληματικών ευθυνών, αλλά και των προηγούμενων προστέθηκε στον μακρύ κατάλογο των νεκρών.

Κύριε Υπουργέ, όπως είπα, αυτό το οδικό δίκτυο είναι κατασκευής εξήντα ετών. Σε κανένα σημείο του δεν έχει διαχωριστικό διάζωμα, ενώ δεν υπάρχει πουθενά φωτισμός, ακόμα και στα πιο επικίνδυνα σημεία. Τέλος, δεν υπάρχει διαγράμμιση που να διακρίνεται σε κανένα του σημείο.

Κύριε Υπουργέ, μην επικαλεστείτε και εσείς, όπως και οι προηγούμενοι -και το λέω για να σας προλάβω- ότι δίπλα κατασκευάζεται ένας νέος οδικός άξονας, ο άξονας Αμβρακία-Άκτιο ο οποίος και θα αποσυμφορήσει το υφιστάμενο οδικό δίκτυο.

Κατ’ αρχάς, θέλω να σας πω ότι αυτός ο οδικός άξονας έχει γίνει «γεφύρι της Άρτας». Ήταν να κατασκευαστεί με χρονικό ορίζοντα το 2013, αλλά έχουν σταματήσει εδώ και αρκετό χρονικό διάστημα όλες οι εργολαβίες. Θα πάει σε δημοπράτηση-«σκούπα», ενώ από πληροφορίες που έχουμε, θα φτάσει το 2020 και βλέπουμε.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Όμως κύριε Υπουργέ, θέλουμε να επισημάνουμε ότι ακόμα κι αν κατασκευαστεί ο οδικός άξονας Αμβρακίας-Ακτίου, πρέπει να συντηρηθεί το υπάρχον δίκτυο, γιατί θα το χρησιμοποιούν ολόκληρες περιοχές, ολόκληρα χωριά, δεδομένου ότι είναι έξω από τον οδικό άξονα Αμβρακίας-Ακτίου. Δεν ξέρω αν γνωρίζετε την περιοχή, αλλά το Σπάρτο είναι έξω από την Αμφιλοχία, όπως και τα Παλιάμπελα έξω από τη Βόνιτσα.

Επομένως, εμείς θεωρούμε ότι είναι επιτακτική ανάγκη να συντηρηθεί αυτό το οδικό δίκτυο. Βέβαια, δεν έχουμε αυταπάτες, γιατί η κατάσταση στην οποία είναι σήμερα απορρέει από την αντιλαϊκή σας πολιτική που έγκειται στο ότι ο κρατικός προϋπολογισμός δεν φτιάχνει δίκτυα για τις λαϊκές ανάγκες. Απεναντίας δίνετε -όπως κάνατε πρόσφατα, την περασμένη Τετάρτη, με μια τροπολογία- μποναμάδες, όπως και οι προηγούμενοι που έκαναν επέκταση των συμβάσεων παραχώρησης, στους μεγαλοκατασκευαστές γιατί, όπως λέτε, δεν εισέπραξαν τα διόδια που ήθελαν. Και τους λέτε ότι μέσα από τον κρατικό προϋπολογισμό, μέσα από το Πρόγραμμα Δημοσίων Επενδύσεων θα δοθούν χρήματα στους παραχωρησιούχους.

Εμείς πιστεύουμε ότι πρέπει να γίνει υπόθεση των ίδιων των κατοίκων, ώστε να παλέψουν για μια άλλη πολιτική, όπου θα υπάρξει εθνικός κατασκευαστικός τομέας που θα κάνει έργα όχι με βάση το κέρδος, αλλά με στόχο την ικανοποίηση των λαϊκών αναγκών.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Τελειώνω, κύριε Πρόεδρε, σε μισό λεπτό.

Και, δυστυχώς, κύριε Υπουργέ, με την πολιτική σας και εσείς και οι προηγούμενοι γεμίζετε διόδια και κάνετε τις μεταφορές πανάκριβο δικαίωμα.

Σας ρωτάμε, λοιπόν, συγκεκριμένα αν θα προχωρήσετε στη χρηματοδότηση για την επισκευή αυτού του δρόμου.

Και έρχομαι και σε κάτι τελευταίο, κύριε Υπουργέ, δεδομένου ότι επισκεφθήκατε πρόσφατα την περιοχή και ξέρουμε ότι πήγατε στον οδικό άξονα Αμβρακίας-Ακτίου και συγκεκριμένα στο σημείο που ενώνει την Ιόνια Οδό με τον οδικό άξονα Αμβρακίας-Ακτίου. Σας ζητάμε να γίνει η παραχώρηση του τμήματος που θα γίνει η παράκαμψη της Αμφιλοχίας -που είναι το πιο επικίνδυνο σημείο όπου σήμερα γίνονται τα θανατηφόρα ατυχήματα-, ώστε από τη ζεύξη που θα είναι η Ιόνια Οδός να φτάσει στο Λουτράκι.

Κύριε Υπουργέ, πρέπει άμεσα να γίνει η παράδοση αυτού του κομματιού του οδικού άξονα Αμβρακίας-Ακτίου. Όμως πρέπει να δεσμευθείτε σήμερα εδώ, γιατί ο τόπος δεν μπορεί να αντέξει άλλους νεκρούς. Πρέπει να δεσμευθείτε για την επισκευή του υπάρχοντος οδικού δικτύου.

**ΠΡΟΕΔΡΕΥΩΝ (Γεώργιος Βαρεμένος):** Συνηγορώ και εγώ σ’ αυτό το τελευταίο.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Αγαπητέ συνάδελφε, πριν προχωρήσω στην ερώτησή σας που περιλαμβάνει δύο ερωτήματα, θα ήθελα να κάνω μερικές παρατηρήσεις σε σχέση με το γενικό πλαίσιο που θέσατε.

Μιλήσατε για εγκληματικές ευθύνες, τις δικές μας αλλά και των προηγούμενων, και είπατε ότι γεμίζουμε και εμείς και οι προηγούμενοι τον τόπο διόδια, αλλά και γενικά εμείς και οι προηγούμενοι και όλα αυτά που ζήσαμε κ.λπ..

Μπορώ να καταλάβω τη γραμμή που θέλει το Κομμουνιστικό Κόμμα Ελλάδας να βάλει σε σχέση με τη διαφοροποίησή του, αλλά επειδή το ΚΚΕ δεν είναι ένα λαϊκίστικο κόμμα της αντιπολίτευσης, αλλά είναι το Κομμουνιστικό Κόμμα Ελλάδας, θα σας παρακαλούσα -αν μη τι άλλο- να μην ισοπεδώνετε, εάν θέλετε, στην κριτική σας το τι γίνεται στα έργα, αλλά γενικότερα το τι γίνεται στην χώρα.

Θα ξεκινήσω με ένα-ένα από αυτά που είπατε:

Πρώτον, δεν δώσαμε κανέναν μποναμά σε κανέναν. Κόψαμε μποναμάδες που είχαν προβλεφθεί με τις συμβάσεις.

Δεύτερον, δεν γεμίζουμε τον τόπο διόδια, διότι αυτά είναι μέσα στις συμβάσεις που βρήκαμε. Εάν πηγαίναμε μονομερώς να τα καταργήσουμε, θα χρειαζόταν η χώρα ένα μνημόνιο μόνο για τους αυτοκινητόδρομους. Δεν είναι ούτε νέοι σταθμοί διοδίων ούτε έχουν να κάνουν με αυτά που λέτε σε σχέση με τις αποζημιώσεις. Θα σας έλεγα ότι είναι ακριβώς το ανάποδο.

Βρήκαμε αποζημιώσεις 1.250.000.000, περικόπηκαν 764.000.000 αυτές οι αποζημιώσεις. Εάν δεν ολοκληρωνόντουσαν τα έργα και δεν πιέζαμε για να αμβλυνθούν διάφορες αντικοινωνικές δράσεις που υπήρχαν και πηγαίναμε στη λογική τη δική σας, τότε θα χρειαζόμασταν 4.000.000.000 επιστροφή στην Ευρωπαϊκή Επιτροπή, 2.500.000.000 αποζημιώσεις που θα έφταναν στους παραχωρησιούχους και 2.000.000.000 σε ρήτρες. Σύνολο 8.500.000.000 ευρώ. Είναι λίγο παραπάνω από ένα μνημόνιο. Ε, φαντάζομαι ότι ούτε και εσείς θα το επιθυμούσατε.

Δεύτερον, προφανώς ιδεολογικά μπορούμε να συμφωνήσουμε ότι τα δημόσια έργα δεν πρέπει να γίνονται για το κέρδος των εταιριών και την κερδοφορία τους, αλλά χάριν των λαϊκών αναγκών. Όμως αυτό σε ένα άλλο σύστημα. Δεν μπορείς να λειτουργείς μέσα σε ένα καπιταλιστικό σύστημα στην εφαρμοσμένη πολιτική και να έχεις μόνο αυτή την αρχή. Δυστυχώς, έχεις και άλλες.

Τώρα θα απαντήσω στο ερώτημα που θέσατε, για να δείτε πόσο άδικος είστε.

Πρώτον, δεν έχουμε αρμοδιότητες ως Υπουργείο για τη συντήρηση στις συγκεκριμένες οδούς που μας ρωτάτε, δηλαδή στην Αμφιλοχία-Βόνιτσα-Λευκάδα, στην Πρέβεζα-Ηγουμενίτσα και στη Βόνιτσα-Πρέβεζα. Σας καταθέτω και τα αντίστοιχα ΦΕΚ, σύμφωνα με τα οποία αυτοί οι δρόμοι ανήκουν στις περιφέρειες και είναι αρμοδιότητες των περιφερειών.

(Στο σημείο αυτό o Υπουργός κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρ’ όλα αυτά επειδή σκύβουμε πάνω στις ανάγκες και έχουμε μία στενή συνεργασία με τους φορείς τοπικής αυτοδιοίκησης, το Υπουργείο μας κατέθεσε στα τέλη Μαρτίου αίτηση για την ένταξη του έργου: Κατασκευή-αναβάθμιση οδικής σύνδεσης της πόλης Λευκάδας με τον οδικό άξονα Άκτιο-Δυτικός άξονας στο Επιχειρησιακό Πρόγραμμα Δυτική Ελλάδα, της Περιφέρειας Δυτικής Ελλάδος, προκειμένου αυτό να τύχει χρηματοδότησης στην προγραμματική περίοδο 2014-2020, προϋπολογισμού 55.000.000 ευρώ, που περιλαμβάνει και όλα τα υποέργα, δηλαδή τις απαλλοτριώσεις -δεν θα κάνουν μόνο την συντήρηση, αλλά και τις απαλλοτριώσεις- την αρχαιολογία, τη μεταφορά δικτύων. Υπάρχει η ωριμότητα των έργων, δηλαδή εγκεκριμένο Κτηματολόγιο, εγκρίσεις που έχει κάνει, οι περιβαλλοντικοί όροι και τα τεύχη δημοπράτησης, για να μπορεί αυτό το έργο άμεσα, με την έγκριση του τεχνικού δελτίου, να δημοπρατηθεί. Δεν είναι στις αρμοδιότητές μας, όμως. Άρα μη μας λέτε για εγκληματικές ευθύνες και εσάς και των προηγούμενων.

Κατ’ αρχάς, να σας δώσω και το τεχνικό δελτίο για να το έχετε στο αρχείο σας και να σας δώσω και την απόφαση έγκρισης των περιβαλλοντικών όρων που έγινε στις 8 Νοεμβρίου 2016.

(Στο σημείο αυτό o Υπουργός κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, η σύνδεση της Λευκάδας θα πραγματοποιείται και θα γίνεται σε δύο τμήματα. Το ένα είναι το τμήμα Βόνιτσα-Λευκάδα, μήκους 16 χιλιομέτρων περίπου, και το άλλο με την περιοχή του Ακτίου θα είναι το τμήμα Άκτιο-Άγιος Νικόλαος, μήκους 5 χιλιομέτρων. Θα σας δώσω, εάν θέλετε, να ρίξετε μία ματιά και στον αντίστοιχο χάρτη. Δηλαδή, ο δρόμος σε ένα σημείο διακλαδίζεται, ο ένας πηγαίνει προς Βόνιτσα, μέσω της περιοχής, και ο άλλος προς Άκτιο.

Περιλαμβάνεται το πλάτος του ασφαλτικού να είναι 11 μέτρα. Περιλαμβάνεται για το πρώτο τμήμα που σας είπα η κατασκευή πέντε κόμβων και για το δεύτερο τμήμα δύο κόμβων.

Επίσης, κάτι που είναι αρκετά σημαντικό με βάση την εκπονούμενη μελέτη για την υδροδότηση της πόλης της Λευκάδας, είναι η κατασκευή ενός νέου αγωγού ύδρευσης που ξεκινά από τις Πηγές Αγίου Γεωργίου και καταλήγει στη Λευκάδα. Στα τμήματα που εμπλέκονται αλληλοεπιδρούν μεταξύ των δύο έργων -είναι περίπου μήκους επτάμισι χιλιομέτρων αυτή η αλληλεπίδραση- θα γίνει ταυτόχρονη δημοπράτηση και κατασκευή, ώστε να αποφευχθούν μελλοντικές καθυστερήσεις και ανακατασκευές. Αυτά όσον αφορά αυτά που δεν είναι αρμοδιότητα του Υπουργείου.

Πάμε τώρα στη δεύτερη ερώτηση που κάνατε για τον οδικό άξονα Αμβρακίας-Ακτίου.

**ΠΡΟΕΔΡΕΥΩΝ (Γεώργιος Βαρεμένος):** Για το τέταρτο τμήμα, για την τέταρτη εργολαβία.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Και για τα τέσσερα, ναι. Εκεί βρήκαμε μια κατάσταση, κύριε Πρόεδρε -μια που είστε κι εσείς της περιοχής και έχετε ενδιαφερθεί και ο κ. Μωραΐτης το ίδιο- πραγματικά δραματική. Είχαμε σε εξέλιξη τέσσερα έργα, μεγάλα έργα. Είχαμε προβλήματα και αστοχίες στις μελέτες, είχαμε προβλήματα στις απαλλοτριώσεις, στην αρχαιολογία, είχαμε κατολισθήσεις στην περιοχή.

**ΠΡΟΕΔΡΕΥΩΝ (Γεώργιος Βαρεμένος):** Τα οποία έχουν κοστίσει μέχρι στιγμής 110 εκατομμύρια.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τώρα θα σας τα πω όλα.

**ΠΡΟΕΔΡΕΥΩΝ (Γεώργιος Βαρεμένος):** Αν δεν ολοκληρωθούν, πάνε τα 110 εκατομμύρια.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Είχαμε κατολισθήσεις στην περιοχή. Δεν ήταν έκτακτες κατολισθήσεις. Δεν είχαν γίνει η απαραίτητες μελέτες για να προβλεφθούν. Και βέβαια, είχαμε αλλαγές προδιαγραφών, αλλά είχαμε και οικονομικά προβλήματα των αναδόχων εταιρειών.

Αυτό είναι ένα έργο πραγματικά που μπορεί να δείξει τον κακό τρόπο που γινόντουσαν τα έργα. Και επειδή μας κατηγορούν για τμηματική δημοπράτηση έργων, να πω το εξής: Το έργο Πάτρα-Πύργος είναι μια χαρακτηριστική περίπτωση που οι προηγούμενες κυβερνήσεις έκαναν τμηματική δημοπράτηση ενός έργου και έκαναν τέσσερις διαγωνισμούς.

Είναι ένα έργο πνοής, κατά τη γνώμη μου, για την ευρύτερη περιοχή. Θα έχει ολοκληρωθεί μέχρι το 2020, σύμφωνα με το χρονοδιάγραμμα που έχουμε βάλει. Αναλυτικά, θέλω να σας πω ότι στις 16 Μαρτίου του 2010 ανατέθηκε η κατασκευή του έργου μήκους σαράντα οκτώμισι χιλιομέτρων. Ο δρόμος περιλαμβάνει δύο λωρίδες κυκλοφορίας και ΛΕΑ. Η κατασκευή γίνεται σε τέσσερις, όπως είπα και πριν, εργολαβίες.

Το πρώτο τμήμα, που είναι το «Άκτιο-Δρυμός, είχε προϋπολογισμό μελέτης 142.800 ευρώ. Ανάδοχος του έργου είναι η «ΑΕΓΕΚ ΚΑΤΑΣΚΕΥΑΣΤΙΚΗ».

Το δεύτερο τμήμα, που είναι στον Δρυμό, ο προϋπολογισμός είναι 39.270.000 ευρώ. Ανάδοχος του έργου είναι η κοινοπραξία «ΙΟΝΙΟΣ» και «ΤΟΜΗ».

Στο τρίτο τμήμα, δηλαδή Δρυμός-Λουτράκι, ο προϋπολογισμός είναι 46.886.000 ευρώ και είναι κοινοπραξία «ΙΟΝΙΟΣ» και «ΑΚΤΩΡ».

Το τέταρτο τμήμα αυτού του δρόμου, που είναι η παράκαμψη της Αμφιλοχίας -όχι της Ιόνιας Οδού, για να μην μπερδεύουμε τον κόσμο- ο προϋπολογισμός είναι 62.237.000 ευρώ και είναι μια κοινοπραξία ιταλικών εταιρειών.

Τι έχουμε κάνει για αυτά: Προσπαθήσαμε να ξεμπερδέψουμε όλη αυτήν τη χαοτική κατάσταση που βρήκαμε και έχουμε προγραμματίσει δύο φάσεις για την ολοκλήρωση του έργου, γιατί δεν γίνεται αλλιώς.

Η πρώτη φάση είναι η εξέλιξη των συγκεκριμένων έργων που έχουν ανατεθεί και η ολοκλήρωση αυτοτελών λειτουργικών τμημάτων, σύμφωνα με τις ισχύουσες συμβάσεις και με τους εγκατεστημένους αναδόχους, υπό την προϋπόθεση έγκρισης από τα αρμόδια όργανα και από το Ελεγκτικό Συνέδριο των συμπληρωματικών συμβάσεων που απαιτούνται για να γίνουν.

**ΠΡΟΕΔΡΕΥΩΝ (Γεώργιος Βαρεμένος):** Για την πρώτη έχει ήδη εγκριθεί από το Ελεγκτικό Συνέδριο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Για την πρώτη θα τα πω τώρα, κύριε Πρόεδρε. Εγκρίθηκε πριν από λίγες μέρες.

Στη δεύτερη φάση είναι η ένταξη των υπολειπόμενων εργασιών που προέκυψαν από όλα τα προηγούμενα νοσηρά φαινόμενα σε νέα δημοπράτηση με μια σύμβαση «σκούπα», για να ολοκληρωθεί όλο το έργο. Οι εργασίες που θα πάνε στο έργο «σκούπα» δεν μπορούν να ολοκληρωθούν στην πρώτη φάση, γιατί έχουμε μεγάλο χρόνο εκπόνησης μελετών, έχουμε περιορισμό στη διαχείριση των επί έλασσον δαπανών, έχουμε νέες τιμές και υπερβάσεις, λόγω της αλλαγής των προδιαγραφών και γιατί ανήκουν σε μεμονωμένα τμήματα που δεν είναι λειτουργικά.

Κύριε Μωραΐτη, αυτό που ρωτήσατε στο τέλος, αγαπητέ συνάδελφε, το ξέρετε καλύτερα από μένα και από εκεί φαίνεται πόσο πρόχειρα και όχι σύμφωνα με τις ανάγκες των τοπικών κοινωνιών σχεδιάζονταν τα έργα. Αυτό το έργο θέλει πεντακόσια μέτρα, ίσως και λιγότερα, για να συνδεθεί με την Ιόνια Οδό. Και αυτά τα πεντακόσια μέτρα ήταν εκτός και αυτών των τεσσάρων εργολαβιών και της παραχώρησης της Ιονίας Οδού. Είναι τρέλα. Δηλαδή, ακόμα και ο δρόμος να ήταν ολοκληρωμένος και οι μελέτες να ήταν σωστές και πλήρεις και οι απαλλοτριώσεις να είχαν γίνει, θα έλειπε ένα κομμάτι τετρακοσίων-πεντακοσίων μέτρων, για να συνδεθεί αυτός ο αυτοκινητόδρομος με την Ιόνια Οδό.

Από εκεί να καταλάβετε -και γι’ αυτό σας παρακαλώ στην κριτική σας να μη μας βάζετε στο ίδιο τσουβάλι με τους προηγούμενους-, τον τρόπο με τον οποίον σχεδιάζονταν τα έργα. Πιστεύω ότι οι νομοθετικές παρεμβάσεις που κάναμε τον Αύγουστο με τον νόμο περί δημοσίων συμβάσεων, αλλά και αυτό που θα φέρουμε για τον προγραμματισμό των έργων μάς δικαιώνει απόλυτα.

Θέλω να πω, για να συμπληρώσω, ότι το Ελεγκτικό Συνέδριο ήδη διατύπωσε τη σύμφωνη γνώμη του για…

**ΠΡΟΕΔΡΕΥΩΝ (Γεώργιος Βαρεμένος):** Για την πρώτη εργολαβία.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** …το «Άκτιο-Δρυμός». Στις 13 Μαρτίου, πρόσφατα δηλαδή πριν από τρεις εβδομάδες περίπου, και οι υπολειπόμενες και συμπληρωματικές εργασίες θα ενταχθούν στην α΄ και στη β΄ φάση, όπως σας προανέφερα. Μένουν στη δεύτερη εργολαβία οι εργασίες που είναι απαραίτητες για την ασφάλεια του έργου και για την προστασία των ήδη κατασκευασμένων έργων, γιατί σε πολλά τμήματα από αυτά τα έργα οι εργασίες είναι προχωρημένες. Αυτό πήγα και είδα, όταν ήρθα στην περιοχή.

Στην τρίτη εργολαβία κρίθηκε ότι η προσφερόμενη για το ελληνικό δημόσιο λύση είναι το κλείσιμο της λεγόμενης εργολαβίας στο στάδιο που βρίσκεται σήμερα, στην πρώτη φάση και η ένταξη των υπολοίπων εργασιών στην εργολαβία «σκούπα».

Και στην τέταρτη εργολαβία, που είναι το τμήμα της παράκαμψης για την Αμφιλοχία, είναι το ίδιο με την τρίτη εργολαβία. Δηλαδή, το κλείσιμο στο στάδιο που βρίσκεται σήμερα και η ένταξη των υπολειπόμενων εργασιών στη νέα σύμβαση, στον νέο διαγωνισμό «σκούπα» που θα γίνει.

Η εκτίμηση -και αυτό είναι υπόσχεση- είναι ότι θα προσπαθήσουμε να ολοκληρωθεί το έργο σύμφωνα με το χρονοδιάγραμμα και πιο σύντομα ακόμη, ώστε οι άνθρωποι που μετακινούνται μέσα από αυτόν τον δρόμο, η Λευκάδα, οι αναπτυξιακές και τουριστικές δυνατότητες, αλλά και οι παραγωγικές δραστηριότητες της περιοχής να μπορούν να εξυπηρετηθούν από αυτόν τον δρόμο. Είναι αναγκαιότητα. Είναι σοβαρό έργο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο εκπαιδευτικοί συνοδοί από το 3ο Γυμνάσιο Ιεράπετρας. Η Ιεράπετρα έχει την τιμητική της σήμερα στο Κοινοβούλιο.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Μωραΐτη έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, δεν ξέρω πως αντιλαμβάνεστε τον λαϊκισμό. Είναι λαϊκισμός οι δεκάδες νεκροί και οι εκατοντάδες τραυματίες; Τι παραπάνω είπαμε στην ερώτησή μας;

Τώρα, στο ότι η ερώτηση δεν αφορά το δικό σας Υπουργείο, ξέρετε ότι αρχικά η ερώτηση είχε γίνει στο Υπουργείο Εσωτερικών. Εμείς το ξέραμε. Όμως, το Υπουργείο Εσωτερικών…

**ΠΡΟΕΔΡΕΥΩΝ (Γεώργιος Βαρεμένος):** Κύριε Μωραΐτη, για την Περιφέρεια είπε.

**ΝΙΚΟΛΑΟΣ ΜΩΡΑΪΤΗΣ:** Ναι, στο Υπουργείο Εσωτερικών, κύριε Πρόεδρε. Το Υπουργείο Εσωτερικών μας ενημέρωσε ότι είναι αναρμόδιο και μας είπε να την κάνουμε στο Υπουργείο Υποδομών. Μας είπε ότι θα στείλει σε σας κάποια στοιχεία.

Κύριε Υπουργέ, είπατε για το τμήμα προς τη Λευκάδα, για τη σύνδεση της Λευκάδας. Ασφαλώς έτσι είναι και οι ευθύνες είναι τεράστιες για το ότι δεν συμπεριλαμβανόταν στην πρώτη δημοπράτηση. Δηλαδή, ο οδικός άξονας «Αμβρακία-Άκτιο» δεν ενωνόταν με την Λευκάδα. Πήγαινε έξω από τη Βόνιτσα και πήγαινε στο Άκτιο. Σωστά μπαίνει εκεί μέσα η Λευκάδα, αλλά δεν είναι αυτή η ερώτησή μας. Η ερώτηση είναι άλλη και δεν απαντήσατε και τώρα το πρόβλημα γίνεται πιο μεγάλο.

Είναι ενιαία η Κυβέρνηση, κύριε Υπουργέ, όπως είναι ενιαία και η αντιλαϊκή σας πολιτική. Μη ρίχνετε το «μπαλάκι» στον Υπουργό Εσωτερικών. Είπα ότι αρχικά η ερώτηση απευθυνόταν εκεί και μας είπε ότι είναι αναρμόδιο το Υπουργείο και κάναμε την ερώτηση προς εσάς.

**ΠΡΟΕΔΡΕΥΩΝ (Γεώργιος Βαρεμένος):** Προς την Περιφέρεια είπε, κύριε Μωραΐτη.

**ΝΙΚΟΛΑΟΣ ΜΩΡΑΪΤΗΣ:** Και κατ’ επέκταση στο Υπουργείο Εσωτερικών.

**ΠΡΟΕΔΡΕΥΩΝ (Γεώργιος Βαρεμένος):** Σας το λέω γιατί έχω επικοινωνήσει με τον περιφερειάρχη.

**ΝΙΚΟΛΑΟΣ ΜΩΡΑΪΤΗΣ:** Ακούστε, κύριε Υπουργέ: Εμείς στην ερώτησή μας θέτουμε συγκεκριμένα ερωτήματα. Είπαμε ότι και αν ακόμα κατασκευαστεί ο οδικός άξονας «Αμβρακία – Άκτιο», που εσείς είπατε ότι θα πάει με χρονικό ορίζοντα το 2020, το σημείο αυτό του υπάρχοντος δικτύου, θα μείνει σε κυκλοφορία και θα θρηνούμε καθημερινά νεκρούς. Επομένως, γι’ αυτό μιλάμε για εγκληματικές ευθύνες και των προηγούμενων κυβερνήσεων, αλλά και της σημερινής Κυβέρνησης.

Σ’ ό,τι αφορά το αν δώσατε δώρα, κύριε Υπουργέ, εδώ είναι η τροπολογία που κάνατε. Με την προτεινόμενη ρύθμιση προβλέπετε τη δυνατότητα κάλυψης από το κοινωνικό σκέλος του Προγράμματος Δημοσίων Επενδύσεων του Υπουργείου Υποδομών, αυτό που γίνεται για τα διόδια.

Δεν κάνετε διόδια, κύριε Υπουργέ; Ξέρετε γιατί λέμε ότι αυτός ο δρόμος θα παραμείνει σε χρήση και στη συνέχεια; Διότι και εσείς, όπως και οι προηγούμενοι, στήνετε διόδια έξω από τα σπίτια, έξω από τα χωριά και αυτός ο κόσμος που μετακινείται στην περιοχή θα έχει διόδια. Ξέρετε πολύ καλά ότι για να πάνε από το Άκτιο στην Αθήνα και να γυρίσουν θα θέλουν 72 ευρώ και ασφαλώς και θα επιλέγουν να μην μπαίνουν σε κάποιες περιοχές, ακόμα και να υπάρχει πρόσβαση σ’ αυτά τα οδικά δίκτυα.

Κύριε Υπουργέ, εμείς ρωτήσαμε κάτι συγκεκριμένο. Ισχύει αυτό που είπατε –έτσι είναι ακριβώς- ότι δεν συμπληρώνονταν, εκτός από την περιοχή της Λευκάδας, και τα τετρακόσια μέτρα από τη λίμνη της Αμβρακίας, από την Ιόνια οδό να πάει στην Αμβρακία. Δεν ευθύνονται οι κάτοικοι γι’ αυτό, κύριε Υπουργέ. Η πολιτεία έχει συνέχεια.

Εμείς ρωτάμε συγκεκριμένα. Πρέπει να γίνει αυτό το κομμάτι, γιατί μέχρι το 2020 πραγματικά αυτός ο δρόμος-σφαγείο θα δημιουργήσει τεράστιο πρόβλημα για τους διερχόμενους οδηγούς.

Και δεν είναι μόνο αυτό, κύριε Υπουργέ. Πρέπει να συντηρηθεί και γι’ αυτό δεν υπάρχει καμμία δέσμευση, ούτε από την περιφέρεια που λέει ο κύριος Πρόεδρος. Μας είπαν ότι υπάρχει κάποια πίστωση για να κάνουν κάποια «μπαλώματα», κάποια «πασαλείμματα». Αυτό κάνουν στην κυριολεξία. Αυτός ο δρόμος θέλει συντήρηση και επισκευή σε ορισμένα τμήματα από την αρχή και ιδιαίτερα σε κάποια επικίνδυνα σημεία, τα οποία έχει επισημάνει και η Τροχαία. Όπως σας είπα, είχαμε 32 νεκρούς. Νεκρό είχαμε και σήμερα, ένα νέο άνθρωπο, οδηγό νταλίκας που ξέφυγε και έπεσε στον γκρεμό. Επομένως, το αίτημα των κατοίκων είναι και επίκαιρο και ζωτικής σημασίας.

Κύριε Υπουργέ, εμείς δεν έχουμε αυταπάτες ότι θα ασκήσετε μια τέτοια πολιτική, γιατί αν ήταν αυτοί οι οδικοί άξονες να εξυπηρετούν τους μεγαλοεργολάβους και τους επιχειρηματίες, θα τους είχατε κάνει. Βέβαια, εμείς λέμε καθαρά ότι δυστυχώς αντί να είναι κοινωνικό δικαίωμα η μεταφορά και οι συγκοινωνίες, είναι πανάκριβο εμπόρευμα. Όπως σας είπα, τα διόδια Άκτιο-Αθήνα θα είναι 72 ευρώ. Δεν θα μπορούν να τα «περπατήσουν» οι λαϊκές οικογένειες.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Νομίζω ότι είχαμε ένα εποικοδομητικό αποτέλεσμα.

**ΝΙΚΟΛΑΟΣ ΜΩΡΑΪΤΗΣ:** Επομένως, το ερώτημα παραμένει και σας ζητάμε να απαντήσετε. Η Κυβέρνηση, κύριε Υπουργέ, είναι ενιαία. Δεν υπάρχουν «κουτάκια» στην Κυβέρνηση. Ενιαία είναι η αντιλαϊκή σας πολιτική. Να απαντήσετε. Είναι απαίτηση των κατοίκων. Σε διαφορετική περίπτωση, εμείς από το Βήμα της Βουλής καλούμε το λαϊκό κίνημα της περιοχής να πάρει την υπόθεση στα χέρια του, να παλέψει, να προστατεύσει τη ζωή του και τις ζωές των παιδιών του.

**ΠΡΟΕΔΡΕΥΩΝ (Γεώργιος Βαρεμένος):** O κύριος Υπουργός έχει τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Αγαπητέ συνάδελφε, δεν είναι το Υπουργείο Εσωτερικών υπεύθυνο. Είναι η περιφέρεια. Οι περιφέρειες έχουν έναν δικό τους προγραμματισμό, έχουν δικό τους προϋπολογισμό και έχουν και λεφτά και πολλές φορές υπάρχουν περιφέρειες που έχουν περισσότερα λεφτά και από τα Υπουργεία. Τι να γίνει τώρα;

Όπως είδατε και στο τεχνικό δελτίο, υπάρχουν περιφέρειες με τις οποίες συνεργαζόμαστε και κάνουμε κοινές δράσεις και έργα. Όπου μπορούμε να τους δώσουμε εμείς λεφτά, τους δίνουμε, εκεί που δεν έχουμε «κληρονομήσει» overbooking από τη Νέα Δημοκρατία. Γίνεται, όμως, και το ανάποδο, όπως στην περιφέρεια της Αθήνας, στην Περιφέρεια της δυτικής Μακεδονίας, σε πολλές περιφέρειες. Υπάρχουν και περιφέρειες που έχουν έναν δικό τους προγραμματισμό, αλλά αυτοί οι δρόμοι δεν είναι ευθύνη ούτε του Υπουργείου Υποδομών και Μεταφορών, ούτε του Υπουργείου Εσωτερικών. Είναι της περιφέρειας.

Αν προτείνετε τα έργα της περιφέρειας να τυγχάνουν την έγκριση της Κυβέρνησης και των Υπουργείων, είναι μια άλλη κουβέντα. Δεν γίνεται αυτό σήμερα, δεν προβλέπεται. Να κάτσουμε να το συζητήσουμε. Όμως, ρωτήστε πρώτα την τοπική αυτοδιοίκηση εάν το δέχεται αυτό. Ρωτήστε τους! Γιατί μετά θα λέμε ότι καπελώνουμε την τοπική αυτοδιοίκηση, δεν την αφήνουμε να έχει το δικό της προγραμματισμό, το δικό της αναπτυξιακό σχέδιο και όλα τα υπόλοιπα.

Το δεύτερο που θα ήθελα να πω και το είπα και στην πρωτομιλία μου είναι ότι εμείς είχαμε ένα καθήκον για τα μεγάλα έργα υποδομής που είπατε: να τα ολοκληρώσουμε για να μην επιβαρυνθεί ο ελληνικός λαός με 8,5 δισεκατομμύρια ευρώ. Δεν ξέρω εάν καταλαβαίνετε το νούμερο. Όσο για τα διόδια έξω από τα σπίτια και έξω από τα χωριά ρωτήστε εδώ την πτέρυγα της Νέας Δημοκρατίας και του ΠΑΣΟΚ που υπέγραψαν αυτές τις συμβάσεις.

**ΝΙΚΟΛΑΟΣ ΜΩΡΑΪΤΗΣ:** Αυτοί τα έβαλαν. Συμφωνούμε. Κλείστε τα!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι, σας το είπα. Εάν δεν τηρούσαμε αυτές τις προβλέψεις, θα πληρώναμε τα 8,5 δισεκατομμύρια ευρώ. Δυστυχώς, δεν είμαστε στη φάση του να κάνουμε την επανάσταση. Σε λίγο καιρό θα είμαστε.

Δεν σταματάμε, όμως, εδώ και θέλω να το δηλώσω αυτό. Εμείς κληθήκαμε μέσα σε ενάμισι χρόνο να τελειώσουμε ό,τι δεν τέλειωσαν άλλοι έντεκα και δώδεκα χρόνια. Αυτός ο τρόπος που έγιναν οι παραχωρήσεις ή που γίνονται οι χρεώσεις και οι τιμές των διοδίων δεν είναι το μοντέλο των έργων υποδομής που μας καλύπτει.

Γι’ αυτό στη φάση της λειτουργίας των αυτοκινητοδρόμων και όχι στη φάση της κατασκευής που είναι μέχρι το καλοκαίρι τρέχουμε και έχουμε ένα συγκεκριμένο σχέδιο για το πώς θα μειωθούν δραματικά τα διόδια, με πάρα πολλούς τρόπους. Αυτό θα το δείτε στις αρχές του 2018.

Ο πρώτος τρόπος είναι να αλλάξουμε το σύστημα των διοδίων, να μην έχουμε αυτήν την αθλιότητα του 1821 με τοπικούς και πλευρικούς σταθμούς διοδίων. Να πάμε σε ένα ηλεκτρονικό αναλογικό σύστημα δικαιότερης χρέωσης. Το θέμα είναι να μειωθεί και η τιμή χρέωσης στον χρήστη.

Να πω κάτι που είναι πολύ σημαντικό. Δεν γίνεται να μην υπάρχουν διόδια. Οι αυτοκινητόδρομοι πρέπει να λειτουργούν και να συντηρούνται. Αυτό έχει ένα κόστος. Αυτό το κόστος ακόμη και εάν ήταν δημόσιοι οι αυτοκινητόδρομοι και δεν είχαμε παραχωρησιούχους, ή θα βαραίνει τον χρήστη του αυτοκινητοδρόμου ή θα βαραίνει τον κρατικό προϋπολογισμό, δηλαδή τη φορολόγηση των πολιτών. Έτσι και αλλιώς τον πολίτη βαραίνει.

Πείτε ότι δεν είχαμε ιδιώτες, πείτε ότι δεν είχαμε παραχωρησιούχους.

**ΝΙΚΟΛΑΟΣ ΜΩΡΑΪΤΗΣ:** Δεν πληρώνουν τέλη κυκλοφορίας;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τα χρήματα για τη συντήρηση και τη λειτουργία; Από πού; Θα τα κόβαμε στο μηχάνημα στο νομισματοκοπείο; Δεν γίνεται.

**ΠΡΟΕΔΡΕΥΩΝ (Γεώργιος Βαρεμένος):** Μήπως να γινόταν χρέωση ανά χιλιόμετρο; Τώρα υπερβαίνω και τον ρόλο μου εγώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Είπατε για ένα ατύχημα που έγινε σήμερα. Να εκφράσουμε τα συλλυπητήριά μας. Δεν είναι δυνατόν βαριά οχήματα να περνάνε μέσα από οικισμούς, από χωριά. Υπάρχει νομοθεσία. Την έχουμε προβλέψει. Πρέπει λίγο η τροχαία μας να τρέξει, να σταματήσει αυτήν τη δραστηριότητα.

Εγώ θέλω να πω με την ευκαιρία, κύριε Πρόεδρε, ότι τη Μεγάλη Εβδομάδα θα πάμε σε όλη την Ελλάδα μέσα από νέους αυτοκινητόδρομους. Την Πέμπτη δίνουμε σε κυκλοφορία τις σήραγγες των Τεμπών του Πλαταμώνα και του Πέταλου του Μαλιακού.

**ΠΡΟΕΔΡΕΥΩΝ (Γεώργιος Βαρεμένος):** Κόρινθος-Πατρών;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τη Μεγάλη Τετάρτη.

Τη Μεγάλη Πέμπτη δίνεται ένα πολύ μεγάλο τμήμα, το υπολειπόμενο, στην Ιόνια Οδό, την επόμενη εβδομάδα στον Ε65 και πριν την πρωτομαγιά θα δοθούν και άλλα τμήματα της Ιόνιας Οδού, παρ’ ότι πολλά από αυτά τα τμήματα που θα δοθούν σύμφωνα με τον προγραμματισμό, ήταν για τον Ιούλιο και τον Αύγουστο σε αυτό που είχαμε δεσμευτεί.

Επίσης -και δεν αφορά τον κ. Μωραΐτη αυτό, το λέω για να μην παρεξηγηθώ- βλέπουμε μια κακοπροαίρετη κριτική από μερίδα της αντιπολίτευσης και των μέσων μαζικής ενημέρωσης. Λένε: «Θα υπάρχουν τρία τμήματα στην «Κορίνθου-Πατρών» που δεν θα είναι έτοιμα»; Και μιλάμε για συνολικά έξι, επτά χιλιόμετρα.

Ο προγραμματισμός που έχουμε ήταν για πολύ περισσότερα.

Δηλαδή, εδώ, έγινε μια υπερπροσπάθεια από όλους τους εμπλεκόμενους να ολοκληρωθούν οι αυτοκινητόδρομοι και δεχόμαστε και την κριτική, γιατί όχι τηρήσαμε απλά το χρονοδιάγραμμα από την Ευρωπαϊκή Επιτροπή, αλλά είμαστε και μπροστά στους χρόνους.

Λοιπόν, εγώ θέλω να πω ότι δεν σταματάμε την προσπάθεια για τους αυτοκινητόδρομους. Aς ολοκληρωθούν τα έργα. Δεν σταματάμε την προσπάθεια γιατί πρέπει οι αυτοκινητόδρομοι να λειτουργούν με εκείνους τους κοινωνικούς δείκτες που θα επιτρέπουν στους πολίτες να μπορούν να τους χρησιμοποιούν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε για τη διεξοδικότητα της συζήτησης.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 19.41΄ λύεται η συνεδρίαση για την Πέμπτη 6 Απριλίου 2017 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**